Esrɔ̃ Biblia Me Nyateƒea Togbɔ Be Asiwo Kple Abɔwo Mele Esi O Hã | Agbemeŋutinya\nEsrɔ̃ Biblia Me Nyateƒea Togbɔ Be Asiwo Kple Abɔwo Mele Esi O Hã\nAbe Ale Si Bernhard Merten Gblɔe Ene\nNe amewo kpɔe be yewomele dedie o la, wodina be yewoatsɔ asi alé nane. Nye ya nyemate ŋu awɔ esia o, elabena asiwo kple abɔwo mele asinye o. Esi mexɔ ƒe adre la, eva hiã be woalã nye abɔwo atsɔ akpɔ nye agbe ta.\nDanye dzim le ƒe 1960 me esime wòxɔ ƒe 17. Fofonye dzo le mía gbɔ hafi wodzim. Nye kple danye míenɔ tɔgbuinye kple mamanye gbɔ le Ɣedzeƒe Germany le du si nye Burg me. Ame geɖe mexɔ Mawu dzi se o, míaƒe ƒomea hã le wo dome. Míetsɔ ɖeke le Mawu me o.\nEsi menɔ tsitsim la, tɔgbuinye tsɔ ɖe le eme nam vevie. Enana mekpena ɖe eŋu le nu geɖe wɔwɔ me, enana medea ati dzi ɖatsoa eƒe alɔawo. Dɔ mawo wɔwɔ dzɔa dzi nam le ɖevime. Dzi dzɔam, naneke meɖea fu nam o.\nAFƆKU AÐE NA NUWO VA TRƆ NAM\nNu dziŋɔ aɖe dzɔ gbe ɖeka, esi mexɔ ƒe adre. Medze suku gɔme koe nye ema eye menɔ xɔ evelia me. Esi megbɔna va aƒe me la, mede elektrikkawo ƒe gakpo aɖe dzi. Esi meliae abe meta 8 ene la, elektrikkawo ke dzo ɖe dzinye sesĩe eye meyi ɖi me. Kɔdzie mevae nyɔ ɖo, eye mese le ɖokuinye me be nye abɔwo megale ŋunye o. Nye abɔwo fiã, nu vevi wɔm ale gbegbe be ele be woalã nye abɔ eveawo be aɖi nagatso wo me age ɖe nye ʋu me o. Abe ale si nàkpɔ mɔ enea, danye, mamanye kple tɔgbuinye ƒe dzi gbã vevie. Gake esi menye ɖevi ta, nyemese ale si gbegbe agbea ava nɔ nam esi abɔwo mele asinye o la gɔme bliboe o.\nEsi woɖem le kɔdzi megbea, megatrɔ yi suku. Ðeviwo ɖua fewu le ŋunye, wotutuam eye wodaa nuwo wòva lɔ̃am elabe nyemate ŋu awɔ naneke o. Le nyateƒe me la, woƒe ŋutasẽnuwɔnawo kple nya veamewo tena ɖe dzinye. Emegbe woɖem yi suku bubu aɖe si nye nuwɔametɔwo ƒe suku le Birkenwerder, si kpena ɖe ɖevi siwo nye nuwɔametɔwo ŋu be woate ŋu asrɔ̃ nu. Esi sukua didi tso mía gbɔ ta la, danye, mamanye kple tɔgbuinye metea ŋu va kpɔam ɖa edziedzi o. Ne míeke mɔ ko hafi mekpɔa wo. Medzo le danye, mamanye kple tɔgbuinye gbɔ ƒe ewo sɔŋ.\nABƆWO KPLE ASIWO MENƆ ASINYE ESIME MENƆ TSITSIM O\nEhiã be masrɔ̃ ale si matsɔ nye afɔwo awɔ nuwoe. Kpɔ ale si wòasesẽ be woatsɔ afɔ alé gaflo alo gatsi anɔ nu ɖumee la ɖa! Gake medze agbagba srɔ̃e. Mesrɔ̃ ale si maklɔ nu me ahavu ɖa hã kple nye afɔwo. Eye ne mele dze ɖom kple amewo la, menɔa afɔ wɔm ɖe nyaa dzi. Kpuie koa, nye afɔwo va zu nye asiwo.\nEsi menɔ ɖekakpuime ɖom la, nyakpakpa siwo ku ɖe dzɔdzɔmenuwo ŋu xexlẽ dzɔa dzi nam. Ɣeaɖewoɣi la, mekpɔnɛ le susu me be asi deŋgɔwo le asinye si mate ŋu atsɔ awɔ nu sia nu. Esi mexɔ ƒe 14 la, meva te atamanono. Mesusu be ana dzi nanɔ ƒonye eye mase le ɖokuinye me be mele abe ame bubu ɖe sia ɖe ko ene. Ðeko wòle abe ɖe mele gbɔgblɔm na ɖokuinye be: “Ɛ̃, nye hã mate ŋu awɔe. Ame tsitsiwoe noa atama, asi le wo si alo asi mele wò si o.”\nVovo meganɔa ŋunye kura o, eye meƒoa ɖokuinye ɖe hadomenuwɔnawo me. Meva ƒo ɖokuinye ɖe sɔhɛwo ƒe habɔbɔ aɖe (Free German Youth) si dukɔa doa alɔe la me, eye meva zu woƒe agbalẽŋlɔla si nye ɖoƒe vevi aɖe le habɔbɔa me. Tsɔ kpe ɖe eŋu la, meɖo hadziha aɖe hã me, metrɔa asi le hakpanyawo ŋu, eye mekpɔa gome le nuwɔametɔwo ƒe kamedefefewo me. Esi meva srɔ̃ dɔ aɖe megbe la, meva nɔ dɔ wɔm kple dɔwɔƒe aɖe si le míaƒe nutoa me. Esime menɔ tsitsim la, medoa abɔ wɔwɔewo zi geɖe elabe medi be nye ŋutinuwo nade.\nGbe ɖeka esi menɔ lalam be maɖo keteke ayi dɔme la, ŋutsu aɖe te ɖe ŋunye. Ebiam be, mesusu be Mawu ate ŋu ana nye abɔ eveawo nagasu asinye hã? Nyaa wɔ nuku nam. Medi be nye abɔwo nagasu asinye, gake le gonyemea, nya aɖe ko wònye mese ɖe to xa, mate ŋu adzɔ o! Nyemexɔ Mawu dzi se o, eya ta meka ɖe edzi be Mawu aɖeke meli o. Tso ema dzi la, medzea agbagba be maƒo asa na ŋutsu ma.\nLe ɣeyiɣi aɖe megbe la, nye dɔwɔhati aɖe kpem be mava srã yeƒe ƒomea kpɔ. Esi míenɔ kɔfi nom la, edzilawo te nuƒoƒo tso Mawu ŋu, tso Yehowa Mawu ŋu. Gbemagbee nye zi gbãtɔ mese be ŋkɔ le Mawu si. (Psalmo 83:18) Gake le ememea, megblɔ be: ‘Ŋkɔ le esi alo ŋkɔ meɖale esi o, Mawu aɖeke meli o. Ele be makpe ɖe ame siawo ŋu woakpɔe be yewoda ƒu.’ Meka ɖe nu siwo mesusua dzi, eya ta melɔ̃ be míanɔ Biblia me dzrom. Gake ewɔ nuku be nyemete ŋu ɖo kpe edzi be Mawu meli o.\nEsi míeva nɔ Biblia me nyagblɔɖiwo me dzrom la, meva nɔ asi ɖem le susu si le asinye be Mawu meli o la ŋu vivivi. Nya siwo Mawu gblɔ ɖi la dometɔ geɖe va eme, togbɔ be wogblɔ wo ƒe alafa alo akpe geɖe do ŋgɔ hã. Le Biblia me numedzodzro aɖe me la, míetsɔ nu siwo le dzɔdzɔm le xexea me fifia sɔ kple nyagblɔɖi siwo le Mateo ta 24, Luka ta 21, kple 2 Timoteo ta 3. Abe ale si ko dzesi vovovowo ate ŋu akpe ɖe ɖɔkta aɖe ŋu wòanya dɔléle si le fu ɖem na dɔnɔ aɖe la, dzesi siwo ŋu woƒo nu tsoe le nyagblɔɖi mawo me kpe ɖe ŋunye mede dzesii be míele nu si Biblia yɔ be “ŋkeke mamlɛawo” la me. * Nye nu ku. Nye ŋutɔ nye ŋkuwo le nyagblɔɖi siawo me vava teƒe kpɔm.\nMeka ɖe edzi be nyateƒeae nye ema srɔ̃m mele. Meva nɔ gbe dom ɖa na Yehowa Mawu eye medzudzɔ atamanono, togbɔ be menoe wòwu ƒe ewo hã. Meyi Biblia sɔsrɔ̃a dzi abe ƒe ɖeka ene. Le April 27, 1986 la, mena wonyrɔm ɖe tsi me le adzame le tsilezɔ aɖe me, elabe ɣemaɣi la, wòɖo asi Ðasefoawo ƒe dɔa dzi le Ɣedzeƒe Germany.\nKPEKPE ÐE AME BUBUWO ŊU\nEsi woɖo asi dɔa dzi ta la, míekpena le ƒuƒoƒo suewo me le aƒewo me eye haxɔsetɔ ʋɛ aɖewo koe medze sii. Nyemenɔ mɔ kpɔm nɛ o, gake dɔwɔƒe si kpɔa mɔzɔnyawo gbɔ le dukɔa me da asi ɖe edzi be mazɔ mɔ ayi Ɣetoɖoƒe Germany afi si womeɖo asi Ðasefoawo ƒe dɔa dzi le o. Emae nye zi gbãtɔ le nye agbe me si mede Ðasefowo ƒe takpekpe gãwo dometɔ aɖe eye mekpɔ nɔviŋutsu kple nɔvinyɔnu gbogbo aɖewo. Nyemaŋlɔe be akpɔ o.\nWoɖe mɔ na Yehowa Ðasefowo be woayi woƒe dɔa dzi esi Berlin gli sesẽa mu megbe. Ablɔɖe su mía si mlɔeba be míasubɔ Yehowa Mawu. Medi be mawɔ geɖe le gbeƒãɖeɖedɔa me. Gake mevɔ̃na na ame siwo nyemedze sii o. Nye nɔnɔmea wɔe be nyemebua ɖokuinye ɖe ɖeke me o, eye mezã nye ɖevimenɔɣi ƒe akpa gãtɔ le nuwɔametɔwo dome. Ke hã, le ƒe 1992 me la, medze agbagba be mazã gaƒoƒo 60 atsɔ aɖe gbeƒã ɣleti sia ɣleti. Nuwo yi nyuie eye mekpɔ dzidzɔ geɖe. Eya ta meɖoe be manɔ ewɔm ɣleti sia ɣleti eye mete ŋu wɔe abe ƒe etɔ̃ sɔŋ ene.\nMeɖoa ŋku nya si Biblia gblɔ be: “Ame kae gbɔdzɔ, eye nyemegbɔdzɔ o?” la dzi. (2 Korintotɔwo 11:29) Togbɔ be menye nuwɔametɔ hã, nye susu le te eye mate ŋu aƒo nu. Eya ta mewɔa nye ŋutete be makpe ɖe amewo ŋu. Esi abɔwo mele asinye o ta, mese ame siwo mate ŋu awɔ nanewo o la ƒe nɔnɔmewo gɔme. Menya ale si ame nadi vevie be yeawɔ nanewo gake mate ŋu awɔe o. Medzea agbagba be made dzi ƒo na ame siwo le nɔnɔme sia me. Kpekpe ɖe amewo ŋu alea nana mekpɔa dzidzɔ.\nNya nyuia gbɔgblɔ na ame bubuwo nana dzi dzɔam\nYEHOWA KPENA ÐE ŊUNYE GBE SIA GBE\nNu tena ɖe dzinye ɣeaɖewoɣi. Medi be nu sia nu nade le ŋunye hafi. Mate ŋu awɔ nye gbe sia gbe dɔwo ƒe akpa gãtɔ, gake wo wɔwɔ biaa ɣeyiɣi, agbagbadzedze kple ŋusẽ geɖe wu ale si wòle be wòanɔ. Ha si le nu nam gbe sia gbee nye: “Metea ŋu wɔa nuwo katã to ame si doa ŋusẽm la dzi.” (Filipitɔwo 4:13) Yehowa naa ŋusẽ si mehiã ŋkeke sia ŋkeke lam be matsɔ awɔ nu siwo hiã. Menya be Yehowa megblẽm ɖi o. Eya ta nye hã nyemedi be magblẽe ɖi o.\nYehowa na ƒome nyui aɖem, ƒome si tɔgbi menɔ asinye le ɖevime kple sɔhɛmenɔɣi o. Srɔ̃nyɔnu nyui aɖe si ŋkɔe nye Elke hã le asinye, elɔ̃m, eye wòsea veve ɖe nunye. Tsɔ kpe ɖe eŋu la, Yehowa Ðasefo akpeakpewo nye nɔvinye ŋutsuwo kple nyɔnuwo le haa me, wonye xexea me katã ƒe ƒome gã aɖe.\nNye kple srɔ̃nye lɔlɔ̃a, Elke\nParadiso si me woawɔ ‘nuwo katã yeyee,’ si me nye abɔwo hã le, si ƒe ŋugbe Mawu do la hã faa akɔ nam. (Nyaɖeɖefia 21:5) Megase ŋugbedodo sia gɔme nyuie wu esi mede ŋugble le nu si Yesu wɔ esime wònɔ anyigba dzi la ŋu. Le ɣeyiɣi kpui aɖe ko me la, eda dɔ na ame aɖe si ƒe abɔwo tu, eye wòda dɔ na ame aɖe si wokpa to na la hã. (Mateo 12:13; Luka 22:50, 51) Yehowa ye do ŋugbea, eye Yesu ƒe nukunuwo na meka ɖe edzi be eteƒe madidi o, nye ŋutinuwo katã ade pɛpɛpɛ.\nGake nu si nye nye dzidzɔ gãtɔ kekeakee nye be meva nya Yehowa Mawu. Eva zu fofonye kple xɔ̃nye, nye akɔfala kple ame si doa ŋusẽm. Ðeko mele sesem le ɖokuinye me abe Fia David ene, ame si gblɔ be: “Yehowae nye nye ŋusẽ . . . exɔ nam, eya ta nye dzi le aseye tsom.” (Psalmo 28:7) Medi be maku ɖe nyateƒe wɔnuku sia ŋu le nye agbe me katã. Malé eme ɖe asi sesĩe togbɔ be abɔwo kple asiwo mele asinye o hã.\n^ mm. 17 Ne èdi numeɖeɖe tsitotsito tso ŋkeke mamlɛawo ŋu la, ekema xlẽ agbalẽ si nye Nuka Tututue Nye Biblia ƒe Nufiafia? ƒe ta 9, “‘Ŋkeke Mamlɛawo’ Mee Míele Nyateƒea?” Yehowa Ðasefowoe tae. Àkpɔe le internet hã dzi le www.jw.org/ee


Aʋawɔwɔ ƒe Nɔnɔme Trɔ\nGbetakpɔxɔ—Tata Si Míesrɔ̃na | January 2004\nGBE BUBU Albanian Arabic Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Ga Georgian German Greek Haitian Creole Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Mizo Myanmar Norwegian Papiamento (Aruba) Papiamento (Curaçao) Polish Portuguese Rarotongan Romanian Samoan Sepedi Setswana Shona Silozi Sinhala Slovak Slovenian Spanish Sranantongo Swahili Swedish Tagalog Thai Tsonga Turkish Ukrainian Urdu Venda Vietnamese\nAƲAWƆWƆ nye ŋutasẽnuwɔna tso ɣeaɖeɣi ke. Enana asrafowo kuna eye dumevi dzrowo kpea fu ɣesiaɣi. Gake le ƒe siawo me la, aʋawɔwɔ ƒe nɔnɔme trɔ. Le mɔ ka nu?\nAʋa siwo wowɔna egbea ƒe akpa gãtɔ nyea dukɔmeviʋawo—aʋa siwo yia edzi le dukɔ ɖeka me tɔ siwo lé fu wo nɔewo dome. Eye zi geɖe la dukɔmeviʋawo nɔa anyi ɣeyiɣi didi, wonana ŋɔdzi léa dukɔmeviwo, eye wotsrɔ̃a dukɔwo gbidii wu dukɔwo dome ʋawo. Spaintɔ ŋutinyaŋlɔla Julián Casanova gblɔ be: “Dukɔmeviʋawo nye ŋutasesẽ kple ʋukɔkɔɖi nuwɔna siwo me wowua ame akpe nanewo, dɔa nyɔnuwo gbɔ sesẽe, nyaa amewo dea gbe akpasesẽtɔe le, eye le esiwo vɔ̃ɖi wu me la, wotsrɔ̃ ameƒomevi aɖewo ɖa kura.” Nyateƒee, ne amesiwo le teƒe ɖeka wɔ ŋutasẽnuwo ɖe wo nɔewo ŋu la, ate ŋu axɔ ƒe alafa geɖe hafi woaŋlɔe be.\nTso esime wowu Dukɔwo Dome Nyaʋiʋlia nu la, dukɔwo dome ʋa ʋɛ aɖewo koe asrafowo wɔ. Stockholm Dukɔwo Dome Ŋutifafa Ŋuti Numekuha ka nya ta be: “Le aʋa gã siwo katã ŋu wowɔ nuŋlɔɖi le tso ƒe 1990 va ɖo ƒe 2000 me la, wo dometɔ etɔ̃ pɛ koe nye esi wowɔ le dukɔ kple dukɔ dome.”\nEle eme baa be aʋa siwo yia edzi le dukɔmeviwo dome adze abe esi ŋu ŋɔdzi mele tututu o eye ɖewohĩ dukɔwo dome nyadzɔdzɔgblɔmɔnuwo aŋe aɖaba aƒu wo dzi hã la, vevesese kple nusiwo aʋa mawo hena vɛ la teƒe mekɔna. Ame miliɔn nanewoe ku le dukɔmeviʋawo me. Le nyateƒe me la, le ƒe blave siwo va yi me la, ame siwo de miliɔn atɔ̃ kloe ku le dukɔ etɔ̃ pɛ siwo me wowɔ aʋa le la me—Afghanistan, Democratic Republic of Congo, kple Sudan. Le Balkan-nutowo me la, aʋa dziŋɔ siwo yi edzi le gbe vovovo dolawo dome na amesiwo ade 250,000 kloe ku, eye vivimeʋa si wowɔ ɣeyiɣi didi le Colombia na ame 100,000 ku.\nAʋawɔwɔ ƒe ŋutasẽnuwɔnawo gblẽa nu le ɖeviwo koŋ ŋu wu ɖesiaɖe. Dukɔ Ƒoƒuawo ƒe Amedɔdɔ si Kpɔa Sitsoƒedilawo ƒe Nya Gbɔ gblɔ be le ƒe ewo siwo va yi me la, ɖevi siwo sɔ gbɔ wu miliɔn evee ku le dukɔmeviʋawo me. Wode abi miliɔn ade bubuwo ŋu. Wona ɖevi gbogbo aɖewo va le asrafowo zum. Ðevisrafo aɖe gblɔ be: “Wona hehem. Wode tu asi nam. Mezã atikevɔ̃ɖiwo. Mewu dukɔmeviwo. Mewu geɖe ŋutɔ. Aʋa koe wònye . . . Gbeɖeɖe dzie mewɔ ɖo. Menya be menyo o. Menye nye didie wònye o.”\nLe dukɔ siwo me dukɔmeviʋawo va zu gbesiagbe nu le la ɖevi geɖe siwo le wo me tsina eye womenyaa ŋutifafa aɖeke o. Wova le xexe si me wogbãa sukuwo eye amewo trɔa tuwo ɖe wo nɔewo ŋu ɖe nyalélekpɔ teƒe la me. Dunja si xɔ ƒe 14 gblɔ be: “Wowu ame gbogbowo . . . Xewo ƒe hadzidzi megaɖina o, ɖe eteƒe la ɖevi siwo le wo dadawo, wo fofowo, kple wo nɔvi kukuwo fam ƒe gbeɖiɖi koe nàse.”\nNukawoe Henɛ Vɛ?\nNukawoe nana dukɔmeviʋa dziŋɔ mawo dzɔna? Gbevovodolawo dome fulélewo, subɔsubɔhawo dome nyaʋiʋliwo, madzɔmadzɔnyenye, kple dunyahehe ƒe zitɔtɔwoe nye nusiwo henɛ vɛ koŋ ƒe ɖewo. Nu bubu si koŋ gahenɛ vɛ enye ŋukeklẽ—ŋukeklẽ ɖe ŋusẽ kple ga ŋu. Enuenu la, dunyahela ŋuklẽlawoe ƒãa fuléle ɖe amewo me si dea dzo wo me ɖe aʋawɔwɔ ŋu. Nyatakaka si Stockholm Dukɔwo Dome Ŋutifafa Ŋuti Numekuha ta la gblɔ be “ɖokuitɔdidie ʋãa” ame geɖe siwo kpɔa gome le asrafoʋawo me. Nyatakakaa gagblɔ be: “Ŋukeklẽ dzena le mɔ vovovowo nu tso lotamekpesitsatsa gã si me asrafowo kple dunyahelawo kpɔa gome le dzi va ɖo sɔhɛwo ƒe kɔƒeduwo dzi dzedze kple tu dzi.”\nAʋawɔnu vɔ̃ɖi maxɔasiwo ƒe bɔbɔ ɖe afisiafi hã nana wowua ame gbogbowo. Wogblɔ be ame 500,000 lɔƒo siwo kuna ƒe sia ƒe—nyɔnuwo kple ɖeviwo koŋ—la tsoa tu suewo ƒe bɔbɔ gbɔ. Le Afrika dukɔ aɖe me la, woate ŋu atsɔ koklo ƒlega aƒle tu si woyɔna be AK-47. Ewɔ nublanui ŋutɔ be le teƒe aɖewo la tu siawo va le bɔbɔm ɖe afisiafi kloe abe aƒemelã siawo ene. Wobu akɔnta be tu miliɔn 500 ye le xexeame godoo fifia—tu 1 na ame 12 siwo le agbe.\nÐe dukɔmeviʋa vɔ̃ɖiwo ava zu nu ɖedzesi aɖe na ƒe alafa 21 lia sia? Ðe woate ŋu alé dukɔmeviʋawo nua? Ðe amewo ava dzudzɔ amewuwua? Nyati si kplɔe ɖo adzro biabia siawo me.\n[Aɖaka si le axa 4]\nDukɔmeviʋa Me Tsonu Vɔ̃ɖiwo\nLe dukɔmeviʋa siwo me womezã aʋawɔnu vɔ̃ɖiwo le o gake wodzia ŋɔ me la, amesiwo kuna dometɔ 90 le alafa me nyea dukɔmeviwo ke menye asrafowo o. Graça Machel, amesi nye Dukɔ Ƒoƒuawo ƒe dɔdzikpɔlagã\nƒe Amedɔdɔ si Kpɔa Nusi Gblẽm Aʋawɔwɔ Le le Ðeviwo Ŋu Gbɔ, gblɔ be: “Edze ƒã be enuenu la, ɖe asrafowo ɖonɛ gblẽa nu le ɖeviwo ŋu ke menye nudogoɖenunu dzro aɖe koe o.”\nNyɔnuwo gbɔdɔdɔ sesẽ zu aʋawɔmɔnu si asrafowo zãna. Le nuto siwo me aʋawɔwɔ gblẽ nu le me la, aglãdzelawo dɔa nyɔnuvi ƒewuivi ɖesiaɖe kloe si woakpɔ le kɔƒedu ɖesiaɖe si dzi wodze la gbɔ. Taɖodzinu si nɔa ame mawo siwo dɔa ame gbɔ sesẽ sie nye be woana dzidzi naƒo amesiwo dzi wodze alo be woagblẽ ƒomekadodo me.\nDɔwuame kple dɔlélee kplɔa aʋawɔwɔ ɖo. Dukɔmeviʋawo nana womete ŋu ƒãa nu heŋea nuku boo aɖeke o, lãmesẽnyawo gbɔ kpɔƒe ʋɛ aɖewo koe wɔa dɔ ne ɖe li enye ema, eye kpekpeɖeŋu sue aɖe koe tsoa dutadukɔwo gbɔ vana na amesiwo hiãnɛ. Numekuku aɖe si wowɔ le dukɔmeviʋa aɖe si wowɔ le Afrika ŋuti ɖee fia be dɔlélee wu ame 20 le alafa me eye ame 78 le alafa me ku le dɔwuame ta. Ame 2 le alafa me koe ku tẽ le aʋawɔwɔa me.\nLe mama dedie nu la, afɔ ɖoɖo tomebɔmb dzi lãa abɔ alo afɔ na amewo le miniti 22 ɖesiaɖe me. Wobu akɔnta be woɖi tomebɔmb miliɔn 60 va ɖo miliɔn 70 lɔƒo ɖe teƒeteƒewo le dukɔ siwo wu 60 me.\nWonana wòzua dzizizi na amewo be woasi le wo de. Ame miliɔn 50 ye nye sitsoƒedilawo kple amesiwo wonya de gbe le xexeame godoo fifia—amesiawo ƒe afã nye ɖeviwo.\n[Nɔnɔmetata Tsoƒe si le axa 2]\nCOVER: Boy: Photo by Chris Hondros/Getty Images\nƉoe Ɖe Amewo Ɖoe Ɖe Amewo Aʋawɔwɔ ƒe Nɔnɔme Trɔ\nw04 1/1 axa 2-4\nWoatɔ Te Aʋawɔwɔ\nAmesiame Neɖe Gbeƒã Yehowa Ƒe Ŋutikɔkɔe\n“Woƒe Numegbe Ði Hoo Le Anyigba Blibo La Katã Dzi”\nWoyram Ŋutɔ Ðe Dutanyanyuigbɔgblɔ Ƒe Gbɔgbɔ Me Léle Ðe Asi Ta\nNya Vevi Siwo Tso Mose ƒe Agbalẽ Gbãtɔ Me—I\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA January 2004\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA January 2004\nGBETAKPƆXƆ—TATA SI MÍESRƆ̃NA January 2004


Jayne gblɔ kple avi be: “Medi vevie be nye vevesesea nu natso!” Kansadɔ nɔ fu ɖem nɛ eye dɔa nɔ kakam ɖe eƒe lãme katã. Ne ɖe ŋutete le eƒe ƒometɔwo kple xɔlɔ̃wo si la, anye ne woaɖe eƒe dɔlélea ɖa le edzi enumake, ale be eƒe nuxaxaa nu natso! Wodo gbe ɖa na Mawu be wòakpe ɖe eŋu. Ðe Mawu aɖo to woƒe gbedodoɖa? Ðe wòtsɔ ɖe le emea?\nMAWU nya nu siwo me tom ameƒomea le. Eƒe Nya, Biblia la, gblɔ be: “Nuwɔwɔ blibo la katã le ŋeŋem ɖekae, eye wòle veve sem ɖekae.” (Romatɔwo 8:22) Mawu nya be ame miliɔn alafa geɖewo le veve sem le ŋutilã me, le seselelãme gome, alo le susu me gbe sia gbe abe Jayne ke ene. Mawu kpɔa ame miliɔn 800 siwo mlɔa anyi dɔmeɣi zã sia zã, ame miliɔn geɖe bubu siwo ŋu wowɔa ŋutasẽnuwo ɖo le aƒe me, kple dzila geɖe siwo tsia dzi ɖe ale si etsɔme ava nɔ na wo viwo kple woƒe dedienɔnɔ ŋu la hã. Ðe èbia ɖokuiwò kpɔ be, ɖe Mawu ava wɔ nane le nɔnɔme siawo ŋu hã? Esi wònye nyateƒe be míedina be míakpe ɖe míaƒe ame veviwo ŋu ta la, ɖe Mawu ya madi geɖe wu be yeakpe ɖe amegbetɔ, siwo nye eƒe nuwɔwɔ la, ŋu oa?\nNe èbia nya mawo ke ɖokuiwò kpɔ la, ekema nyae be menye wòe nye ame gbãtɔ si bia nya siawo o. Ƒe 2,600 kple edzivɔwoe nye esia la, ŋutsu nuteƒewɔla aɖe, si ŋkɔe nye Xabakuk, hã se le eɖokui me abe ale si wòle le ame geɖewo gome egbea ene, eye wòbia Mawu be: “Yehowa, ɣekaɣi manɔ yɔwòm sesĩe, eye nàgbe esese ase ɖo? [Va se ɖe ɣekaɣi mado ɣli na wò le ŋutasesẽ ta, eye màxɔ nam o?] Nukaŋuti nèna mele nu vlo wɔwɔ teƒe kpɔm, eye nèle hiãkame kpɔm kple ŋku, gbegblẽ kple ŋutasesẽ le ŋkunye me, avuwɔwɔ li, eye dzre dzɔ?” (Xabakuk 1:2, 3) Xabakuk, si nye Hebritɔ nyagblɔɖila la, kpɔ nu vlo wɔwɔ dziŋɔ siwo amewo wɔna tamemabumabutɔe kple anyrawɔwɔwo teƒe le eƒe ŋkekeawo me. Egbea la, míesea nuwɔna mawo, siwo gbãa dzi na ame siwo sea veve ɖe ame nu la, ŋu nya gbe sia gbe.\nÐe Mawu do toku nu siwo ŋu Xabakuk tsi dzi ɖoa? Ao. Eɖo to nya siwo Xabakuk bia tso dzi blibo me la, eye wòfa akɔ na ŋutsu sia si dzi nu te ɖo vevie la hede dzi ƒo nɛ. Yehowa Mawu do ŋugbe na Xabakuk be yeava ɖe fukpekpewo ɖa tsɔ do ŋusẽ eƒe xɔse. Mawu ƒe nya sia si naa mɔkpɔkpɔ ame la ate ŋu ana kakaɖedzi nasu wò hã asiwò, abe ale si wòna kakaɖedzi Jayne kple eƒe ƒometɔwo ene. Nyati siwo kplɔ esia ɖo la aɖo biabia siawo ŋu: Nu kae na míeka ɖe edzi be Mawu tsɔa ɖe le eme na mí vavã? Nu kae Mawu awɔ atsɔ aɖe fukpekpewo ɖa, eye ɣekaɣie wòle ewɔ ge?\nƉoe Ɖe Amewo Ɖoe Ɖe Amewo “Ɣekaɣi Manɔ Yɔwòm Sesĩe . . . Ase Ðo?”\nw09 12/1 axa 3


Nyɔ! | 2005-04-08\nGBE BUBU China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Eŋlisi Eʋegbe Hungarian Igbo Italian Korean Lithuanian Polish Portuguese Romanian Russian Slovenian Swahili Ukrainian\nETSO NYƆ! ŊLƆLA SI LE AUSTRALIA GBƆ\nƑE AÐEWO va yi la, ‘telefon siwo wotsɔna ɖia tsae’ la mele abe egbegbe asitelefonwo ene o. Blema tɔwo ƒe batri kpena ale gbegbe be ele be ŋusẽ nanɔ ŋuwò alo be woade telefon sia wò ʋu me hafi nàte ŋu ‘akɔe atsae.’ Wololona wua afɔkpaɖaka eye woxɔa dɔlar akpewo.\nGake asitelefon siwo li egbea la ƒe xexlẽme ade biliɔn ɖeka kple miliɔn 350. Le dukɔ aɖewo me la, amesiwo si asitelefon le la sɔ gbɔ wu dukɔa me tɔwo ƒe afã. Wote ŋu léa akpa gãtɔ ɖe asi me ko, eye ɣeaɖewoɣi la, wonanɛ ame femaxee gɔ̃ hã. * Australiatɔwo ƒe magazine The Bulletin gblɔ be: “Ne wotsɔ television kple kɔmpiuta siwo le amewo si ƒo ƒui la, nu vi aɖe koe asusɔ asitelefonwo ƒe agbɔsɔsɔ nade wo nu.” Le dukɔ siwo wu 20 me la, asitelefon siwo zãm wole fifia la sɔ gbɔ wu telefon siwo nɔa aƒewo me kple dɔwɔƒewo. Mɔɖaŋunyala bibi aɖe gblɔ le asitelefonwo ŋu be menye mɔɖaŋu me nu wɔnuku koe wònye o ke ezu “hadomegbenɔnɔ ƒe akpa aɖe” hã.\nŊusẽ ka kpɔm asitelefonwo le ɖe amewo dzi? Vie wòɖena loo alo nue wògblẽna le ame ŋu?\nEde Adzɔhawo Dzi\nAlesi asitelefon dzadzra le dzidzim ɖe edzii la nye nusi de adzɔha geɖewo dzi. Adzɔha gã aɖe gblɔ be: “Asitelefonwoe nye mɔ̃ si woƒlena le elektrɔnik mɔ̃wo me wu va de asi na fifia.” Efia be wole ga geɖe zãm ɖe asitelefonwo ŋu tsɔ wu esi wozãna ɖe elektrɔnik mɔ̃ bubu siwo wowɔ va yi ŋu.\nLe kpɔɖeŋu me, le Australia la, dukɔa me tɔ siwo ƒe xexlẽme nye ame miliɔn 20 la dometɔ siwo wu miliɔn 15 sie asitelefon le. Dukɔ ma me telefon dzɔdoha gbogboawo dometɔ ɖeka ƒe telefon zãlawo ƒo ka zi gbɔ zi biliɔn 7 kple afã le nyitsɔ laa ƒe aɖe me. Asitelefonwo naa telefon dzɔdohawo wɔa ga dɔlar biliɔn geɖe ƒe sia ƒe le xexeame godoo. Eyata mewɔ nuku o be adzɔha gãwo bua asitelefon be eɖea vi.\nEle Nyagbɔgblɔmɔnu Yeye aɖe Tom Vɛ\nNya miliɔn geɖe siwo mɔ̃ɖaŋu deŋgɔ me nutovɛ siawo xɔna yina na amewo la dometɔ geɖe menye nuƒo ŋutɔŋutɔ o, ke boŋ eyina na amewo le mɔ aɖe si li tso gbaɖegbe ke abe ŋkuʋuʋu ke ene nu—eyae nye nuŋɔŋlɔ. Le nuƒoƒo le telefon la dzi teƒe la, asitelefon zãla siwo ƒe xexlẽme le dzidzim ɖe edzi—vevietɔ sɔhɛwo—zãa nusi woyɔna be Nyakpuiɖoɖoɖa Mɔnu boŋ. Mɔnu sia kpena ɖe wo ŋu be ga sue aɖe ko wozãna tsɔ ɖoa gbedasi kpuiwo ɖe wo nɔewo. Esi wònye be enye nu sesẽ be woazã telefon la ƒe teƒe si ŋɔŋlɔdzesiwo le atsɔ aŋlɔ nya aɖo ɖe wo nɔewo ta la, Nyakpuiɖoɖoɖa Mɔnu sia zãlawo zãa ŋɔŋlɔdzesi kple xexlẽdzesiwo tsakana tsɔ ŋlɔa nyawoe. Togbɔ be nuƒoƒo na ame bɔbɔ sã wu esi woaŋlɔ nu ɖe asitelefon la dzi hã la, wozãa nuŋɔŋlɔmɔnu sia tsɔ ɖoa gbedasi siwo ade biliɔn 30 ɖa ɣleti sia ɣleti le xexeame godoo.\nNya ka koŋ gblɔm wonɔna na wo nɔewo ya? Wokpɔ le numekuku aɖe me le Britain be sɔhɛ siwo xɔ tso ƒe 18 va ɖo 24 dometɔ 42 le alafa me zãa Nyakpuiɖoɖoɖa Mɔnua tsɔ dzea ahiãe, wo dometɔ 20 le alafa me zãa mɔnu bɔbɔ sia tsɔ ɖoa gododo wo nɔewo ƒe gbe ɖii, eye wo dometɔ 13 le alafa me zãnɛ tsɔ tsoa wo nɔewo dome kadodo mee.\nAmesiwo dea ŋugble le hadomegbenɔnɔ ŋu dometɔ aɖewo tsi dzimaɖi be nuŋɔŋlɔmɔnu si tɔtɔ kple nuƒoƒo masɔɖegbeŋutisedzi siwo wozãna le Nyakpuiɖoɖoɖa Mɔnua me ate ŋu anɔ nu gblẽm le ɖeviwo ƒe agbalẽnyanya ŋu. Gake ame aɖewo hã melɔ̃ ɖe woƒe susua dzi o. Wogblɔna boŋ be Nyakpuiɖoɖoɖa Mɔnua le “nuŋɔŋlɔgbɔgbɔ nyɔm ɖe egbeviwo me.” Dɔwɔƒe aɖe si wɔa nyagɔmeɖegbalẽ le Australia la ƒe nyanuɖela aɖe gblɔ na Sun-Herald nyadzɔdzɔgbalẽ dɔwɔƒe be: “Ƒã hafi mɔnukpɔkpɔ sua mía si míetoa [gbegbɔgblɔ] mɔnu yeye si to vovo kura vanɛ . . . Nyakpuiɖoɖoɖa Mɔnua kple internet zazã fia be sɔhɛwo ŋlɔa nu geɖe ŋutɔ. Ele be nu nanya ƒo na wo bɔbɔe hafi woate ŋu azã nyagbɔgblɔ mɔnu sia ahasrɔ̃ nya siwo bɔ wozãna fifia kple wo ŋɔŋlɔmɔnu . . . la tɔgbewo.”\nEŋuti Nu Madeamedzi Aɖewo\nTogbɔ be asitelefon kpena ɖe ame ŋu le kadodo kple ame nɔewo kple dɔwɔnyawo me hã la, ewɔna na dɔwɔvi geɖe be edea ga yewo ɖe yewoƒe dɔwɔƒe—eye be menye viɖenu na yewo o. Wokpɔ le numekuku aɖe me be boblodohawo ƒe dɔwɔvi 80 le alafa me kple xɔtudɔwɔla 60 le alafa me senɛ le wo ɖokui me be ezu dzizizi na yewo be yewoaxɔ yewoƒe asisiwo alo yewoƒe dɔtɔwo ƒe kaƒoƒowo ɣeawokatãɣi. Alesi amewo sena le wo ɖokui me be ezu dzizizi na yewo be yewoaxɔ ka siwo woƒona na yewo le asitelefon dzi eɖanye afika ke yewole alo nuka ke wɔm yewole o la na be abe alesi numekula aɖe gblɔe ene la, ‘fuɖeɖename le amewo ƒe gbesiagbegbenɔnɔ me’ va zu nusi le bɔbɔm. Esia na be xɔtuɖaŋunyalawo va to xɔtunu siwo ana be asitelefonwo magate ŋu awɔ dɔ le xɔ me o be woazã le nuɖuɖudzraƒewo kple fefewɔƒewo la vɛ.—Kpɔ aɖaka si nye “Asitelefon Zazã Ŋu Ðaŋuɖoɖo Aɖewo.”\nMenye dziku koe mɔ̃ siawo siwo nɔa ame ŋu le afisiafi kloe ƒe fuɖeɖe dona na ame o ke boŋ woate ŋu agblẽ nu le amewo ŋu hã. Wokpɔ le numekuku aɖe me le Canada be ʋukuku anɔ asitelefon zãm nye afɔku abe alesi ahanono atsɔ anɔ ʋu kumee nye afɔkui ene. Nufialagã Mark Stevenson si wɔa dɔ le Nuveviwɔame Ŋuti Numekuƒe le Ɣetoɖoƒe Australia Yunivɛsiti la ɖe nu me be be woanɔ ʋu kum aganɔ nu ƒom le asitelefon dzi sesẽ wu dze ko ɖoɖo kple ame le ʋu me. Togbɔ be afɔku siawo le eme eye kpovitɔwo te ŋu doa fe na ʋukula siwo zãa asitelefon le ʋukuku me hã la, numekuku yeye aɖe si wowɔ fia be Australiatɔ ʋukula 1 le 5 ɖesiaɖe me ɖoa nya kpuiwo ɖe amewo eye ame 1 le wo dometɔ 3 ɖesiaɖe me xɔ kaƒoƒo le edzi alo woawo boŋ ƒo ka na amewo esime wole ʋu kum.\nAfɔku siwo le asitelefon zazã le afisiwo mesɔ o me ɖo keke yameʋuwo ke hã me. Togbɔ be wowɔ yameʋu yeyewo be asitelefon dzi kaƒoƒo mate ŋu aɖo wo me o hã la, wogblɔ be asitelefon dzi kaƒoƒowo te ŋu ɖoa yameʋu xoxo siwo zãm wogale la me eye kaƒoƒo mawo ɖea fu na yameʋu kuku ŋuti gbedasiwo ɖoɖoɖa alo wo xɔxɔ. Agbalẽ si nye New Scientist ka nya ta be: “Dodokpɔ siwo Britain ƒe Yameʋu Mɔzɔnyawo Dzikpɔƒe [Eŋlisigbe me, CAA] wɔ le yameʋu eve siwo nɔ yame ŋu ɖo kpe edzi be asitelefon dzi kaƒoƒowo tɔtɔa mɔ̃ siwo hiã vevie hena yameʋua kuku dedie la ƒe dɔwɔwɔ.” Dɔdzikpɔƒea ƒe nyanuɖela aɖe gblɔ le afɔku gã aɖe si asitelefonwo nye ŋu be: “Ŋusẽ si dona le asitelefonwo me dzina ɖe edzi ne afisi wole ezãm le kple woƒe nyatakakaɖoɖadɔwɔƒe dome didi. Eyata alesi yameʋua le dzi yimee la, nenemae ŋusẽ si dona le asitelefon la me dzina ɖe edzii, ale be wòɖea fu na yameʋua le ɣeyiɣi aɖe si me wòle be wòaxɔ nya aɖe si hiã vevie le mɔzɔzɔa me.” Edze le numekuku aɖe me le Australia be elektrɔnik mɔ̃wo, si me asitelefonwo hã le, na ametsɔyameʋuwo do go kuxi geɖe le yame le esi mɔzɔlawo gbe wɔwɔ ɖe se siwo wode na wo be womegaʋu mɔ̃ mawo le yameʋua me o dzi ta.\nAsitelefonwo Kple Kansa Léle\nWogale nya hem kokoko nenye be radio ŋusẽ si tsoa asitelefonwo ƒe nyatakakaɖoɖadɔwɔƒe va toa telefon la me ate ŋu ana amewo nalé kansa. Esi ame miliɔn geɖe zãa mɔ̃ siawo ta la, ne ame ʋɛ aɖewo ŋu koe wògblẽa nu le gɔ̃ hã la, ate ŋu agblẽ nu geɖe. Eyata dzɔdzɔmeŋutinunyalawo wɔ numekuku deto geɖe be yewoakpɔ nusi ŋusẽ si tsoa asitelefon me wɔa ame ƒe ŋutilã. Nuka ŋue woke ɖo?\nAsitelefonwo Ŋunyala Bibiwo ƒe Ðokuisi Habɔbɔ [Eŋlisigbe me, IEGMP] ta nyatakaka aɖe be: “Eŋunyala Bibiwo ƒe Habɔbɔa xɔe se be le ɖaseɖiɖi siwo li fifia nu la, mehiã be amewo navɔ̃ le asitelefon zazã ŋu o.” New Scientist hã gblɔ be: “Togbɔ be wogblɔ dzikatsoƒoenyawo le ƒe siawo me hã la, ɖaseɖiɖi siwo ŋu woke ɖo vaseɖe fifia ƒe akpa gãtɔ fia be radio ƒe nyakakaŋusẽ si nɔa asitelefonwo me la megblẽa nu le ame ƒe lãmesẽ ŋu o. Kpeɖodzi aɖeke megadze le numekuku siwo me wòdze le gbã be egblẽa nu le ame ŋu la me esi wogagbugbɔ wɔ dodokpɔa ake o.”\nGake esi wònye ɖikeke gali kokoko le alesi wòate ŋu agblẽ nu le ame ƒe lãmesẽ ŋui ŋu ta la, wogale dɔlar miliɔn geɖe ŋutɔ zãm ɖe numekuku bubuwo ŋu. Vaseɖe esime woakpɔ ŋuɖoɖo si ŋu kakaɖedzi le na nya sia la, Eŋunyalawo ƒe Habɔbɔa ɖo aɖaŋu si gbɔna be: “Zã [asi] telefon la ɣeyiɣi kpui aɖe ko alesi wòanya wɔe. Zã telefon siwo ƒe radio ŋusẽ si ate ŋu age ɖe tago me na ame [Eŋlisigbe me, SAR] la le ʋɛ ko. Ne kpeɖodzi li be telefon la ƒe nyaseka si wodea tome tsɔ sea nyae kpakple nusia tɔgbe bubuwo ɖea ŋusẽ si dona tsoa telefon me dzi kpɔtɔna la, ke zã wo.” Eŋunyalawo ƒe Habɔbɔa gaɖo aɖaŋu be “mele be woana ɖevi siwo mexɔ ƒe wuiade haɖe o nazã asitelefon o;” esi woƒe lãmekawo metsi vɔ o ta la, ele bɔbɔe be “lãmesẽkuxi siwo ɖewohĩ anɔ eme la nagblẽ nu le wo ŋu.”\nTogbɔ be wole nya hem le asitelefon ŋu hã la, telefon sia le ŋusẽ gã aɖe kpɔm ɖe amewo ƒe dɔwɔnyawo kple hadomegbenɔnɔ dzi. Abe nɔvia elektrɔnik mɔ̃ siwo nye television kple kɔmpiuta ene la, asitelefon ate ŋu anye viɖenu na ezãla alo mɔ̃ si ɖua aƒetɔ ɖe amesi si wòle dzi. Ekpo ɖe ezãla gbɔ be wòana wòanye nusi ɖea vi loo alo nusi gblẽa nu le ame ŋu.—g05 2/8.\n^ mm. 4 Amesiwo de asi agbalẽ te be yewoazã ga home aɖe ɖe kaƒoƒo ŋu le ɣeyiɣi didime aɖe me koe telefon dɔdzikpɔƒewo naa telefon lae femaxee.\nASITELEFON ZAZÃ ŊU ÐAŊUÐOÐO AÐEWO\n1. Bɔbɔ gbe ne èle telefon la zãm le ame dome. Telefon la ƒe nuƒomɔ̃ sẽ ŋutɔ, eye amesiwo dome nèle la madi be yewoase miaƒe dzeɖoɖoa o.\n2. Tsi telefon la, alo wɔ eƒe akpa si ʋuʋua ame ne woxɔ kaƒoƒo la boŋ ŋudɔ ne èle mawusubɔsubɔ kpekpewo me, le dɔmekpekpewo me, le sinima alo hadomewɔna bubuwo wɔƒe, alo le nuɖuɖudzraƒe.\n3. Mègazã telefon si woléna ɖe asi ne èle ʋu kum o.\nWoɖoa gbedasi kpui siwo ade biliɔn 30 ɖe amewo dzinu sia dzinu le xexeame katã\nAfɔku ate ŋu anɔ asitelefon zazã ne èle ʋu kum me abe alesi afɔku le aha nono hafi aku ʋui me ene


Yesaya 25 | Biblia Le Internet Dzi | Xexe Yeye Gɔmeɖeɖe\nYayra nyui siwo ava Mawu ƒe amewo dzi (1-12)\nYehowa tsɔ wain nyuitɔwo ɖo kplɔ̃e (6)\nWoami ku (8)\n25 Oo Yehowa, wòe nye nye Mawu. Medo wò ɖe dzi, mekafu wò ŋkɔ,Elabena èwɔ nukunuwo,+Nu siwo nèɖo tso blema ke,+Le nuteƒewɔwɔ+ kple nyateƒe me. 2 Elabena èna du la zu aƒedo,Du sesẽ la zu glikpo, Du bubu me tɔwo ƒe mɔ́ sesẽ meganye du azɔ o,Womagagbugbɔe atso akpɔ o. 3 Esia tae dukɔ sesẽwo akafu wò;Dukɔ sẽŋutawo ƒe duwo avɔ̃ wò.+ 4 Elabena èzu mɔ́ sesẽ na ame tsɛ,Mɔ́ sesẽ na ame dahe le eƒe xaxa me,+Sitsoƒe tso yatsi nu,Kple vɔvɔli tso dzoxɔxɔ nu.+ Ne ŋutasẽla ƒe gbɔgbɔ fuxefuxe le abe yatsie le ƒoƒom ɖe gli ŋu ene, 5 Abe dzoxɔxɔ le kuɖiɖinyigba dzi ene hã la,Àna ame tutɔwo ƒe hoowɔwɔ nayi to. Ale si alilikpo ƒe vɔvɔli nana dzoxɔxɔ ɖiɖina la,Nenemae ŋutasẽlawo ƒe haƒoƒo nu atsii. 6 Aʋakɔwo ƒe Yehowa aɖo kplɔ̃ na dukɔwo le to sia dzi,+Atsɔ nuɖuɖu damiwo aɖo kplɔ̃,+Atsɔ wain nyuitɔwo* aɖo kplɔ̃,Nuɖuɖu dami siwo me ƒutomemi le,Wain siwo me dzae wòatsɔ aɖo kplɔ̃ lae. 7 Aɖe nutsyɔnu* si tsyɔ dukɔwo katã dziKple avɔ* si tsyɔ dukɔwo katã dzi la ɖa le to sia dzi. 8 Ami ku* tegbee,+Eye Aƒetɔ Dziɖulagã Yehowa atutu aɖatsi ɖa le ŋkuwo katã me.+ Aɖe eƒe dukɔ ƒe ŋukpe ɖa le anyigba bliboa dzi,Elabena Yehowa ŋutɔe gblɔe. 9 Gbe ma gbe la, woagblɔ be: “Kpɔ ɖa! Mía Mawue nye esi!+ Míeda míaƒe mɔkpɔkpɔ ɖe eya amea dzi,+Eyae aɖe mí.+ Yehowae nye esi! Míeda míaƒe mɔkpɔkpɔ ɖe eya amea dzi. Mina míatso aseye, eye míakpɔ dzidzɔ ɖe eƒe xɔname ŋu.”+ 10 Elabena Yehowa ƒe asi anɔ to sia dzi,+Eye woafanya Moab ɖe enɔƒe+Abe ale si wofanyaa gbe ɖe aɖu si woli kɔe me ene. 11 Ake abɔ aƒo Moab,Abe ale si tsiƒula kea abɔ me ƒua tsii ene,Eye wòatsɔ eƒe asiwo aƒoe aɖaŋutɔeAtsɔ abɔbɔ eƒe dada ɖe anyi.+ 12 Amu du sesẽ la kple eƒe gli kɔkɔ siwo kpɔa eta laAƒu anyi;Abɔbɔe ɖe anyi ava ɖo keke anyigba ke, eye wòatee ɖe ke me.\n^ Alo, “wain siwo ɖo ƒã.”\n^ Egɔmeɖeɖe tẽe, “Ami nutsyɔnu.”\n^ Alo, “motsyɔnu.”\n^ Alo, “Aɖe ku ɖa.”


Aleke Míate Ŋu Anye Nublanuikpɔlawoe?\nGbetakpɔxɔ—Tata Si Míesrɔ̃na | September 15, 2007\n‘Mina míawɔ nu nyui na ame sia ame, ke vevietɔ na haxɔsetɔwo.’—GALATIATƆWO 6:10.\n1, 2. Nu kae kpɔɖeŋu si ku ɖe Samariatɔ havilɔ̃laa ŋu la fia mí ku ɖe nublanuikpɔkpɔ ŋu?\nESIME ŋutsu aɖe si bi ɖe Sea me nɔ dze ɖom kple Yesu la, ebiae be: “Amekae nye hanyevi mahã?” Esi Yesu nɔ nya ŋu ɖom nɛ la, ewɔ kpɔɖeŋu sia nɛ be: “Ame aɖe tso Yerusalem heyina Yerixo; eye wòɖadze adzodalawo si me, eye woɖe eƒe awu le eŋu, eye esi wode abi eŋu la, wodzo hegblẽe ɖi wòku afã kple afã. Ke eva ve eme bena, mawununɔla aɖe va to mɔ ma yina, eye esi wòkpɔe la, eto eŋu heyi. Nenema ke Lewitɔ aɖe hã, esi wòva ɖo teƒe la, eye wòkpɔe la, eto eŋu heyi. Ke Samariatɔ aɖe le mɔ zɔm va ɖo afisi wònɔ, eye esi wòkpɔe la, eƒe dɔme trɔ ɖe eŋu; eye esi wòva egbɔ la, etsɔ ami kple wein hekɔ ɖe eƒe abiawo me, eye wòbla wo, eye esi wòtsɔe ɖo ye ŋutɔ ƒe lã dzi la, ekplɔe yi amedzrodzeƒe, eye wòkpɔ edzi. Eye esi ŋu eke la, etsɔ denario eve na aƒeatɔ, eye wògblɔ bena: Kpɔ edzi, eye nusi ke nagagblẽ ɖe edzi la, nye la le nye tɔtrɔgbɔ me la maɖo eteƒe na wò.” Emegbe Yesu bia ame si bia nyae la be: “Ame etɔ̃ siawo dome la kae nèsusu be, ezu havi na amesi dze adzodalawo si me mahã?” Ŋutsua ɖo eŋu be: “Amesi kpɔ nublanui nɛ lae.”—Luka 10:25, 29-37a.\n2 Aleke ale si Samariatɔa wɔ nu ɖe ŋutsu si ŋu wode abi la ŋu ɖe nu si nublanuikpɔkpɔ vavã nye la fia nyuie nye esi! Veveseseɖeamenu alo dɔmetɔtrɔ ʋã Samariatɔa wòwɔ nu si he gbɔdzɔe vae na ame si ŋu wode abii la. Gawu la, Samariatɔa menya ame si ɖo xaxa me la le afi aɖeke o. Du si me ame tso, subɔsubɔha si me ame le, kple dekɔnuwo ƒe vovototo mexea mɔ na nublanuikpɔkpɔ ɖeɖe fia o. Esi Yesu wɔ Samariatɔ havilɔ̃laa ƒe kpɔɖeŋua vɔ la, exlɔ̃ nu ame si bia nyae la be: “Heyi, eye nawɔ nenema ke.” (Luka 10:37b) Míate ŋu awɔ ɖe nuxlɔ̃ame sia dzi ahadze agbagba be míakpɔ nublanui na amewo. Gake alekee? Mɔ kawo nue míate ŋu akpɔ nublanui na amewo le le míaƒe gbe sia gbe gbenɔnɔ me?\n‘Ne Nɔvi Aɖe Le Amama’\n3, 4. Nu ka tae wòle be nublanuikpɔkpɔ ɖeɖe fia le Kristo hamea me nanɔ vevie na mí?\n3 Apostolo Paulo gblɔ be: ‘Esi asinukpɔkpɔ le mía si la, mina míawɔ nu nyui na ame sia ame, ke vevietɔ na haxɔsetɔwo.’ (Galatiatɔwo 6:10) Gbã la, mina míakpɔ ale si míaɖe nublanuikpɔkpɔ afia haxɔsetɔwo geɖe wu la ɖa.\n4 Esi nusrɔ̃la Yakobo nɔ dzi dem ƒo na Kristotɔ vavãwo be woakpɔ nublanui na wo nɔewo la, eŋlɔ bena: “Nublanuikpɔkpɔ manɔ ʋɔnudɔdrɔ̃ me na amesi mefia nublanuikpɔkpɔ aɖeke o.” (Yakobo 2:13) Nya siwo ƒo xlã mawunyakpukpui sia si tso gbɔgbɔ me la na míenya mɔ siwo nu míaɖe nublanuikpɔkpɔ afia le la dometɔ aɖewo. Le kpɔɖeŋu me, míexlẽ le Yakobo 1:27 me be: “Mawusubɔsubɔ, si ŋuti kɔ, eye ɖiƒoƒo aɖeke mele eŋu le Mawu Fofo la ŋku me o la, enye si bene, woakpɔ tsyɔ̃eviwo kple ahosiwo ta le woƒe xaxa me, eye woadzra ame ɖokui ɖo ɖi maƒomaƒoe tso xexeame.” Yakobo 2:15, 16 gblɔ be: “Ne nɔviŋutsu alo nɔvinyɔnu le amama, eye gbesiagbe nuɖuɖu le wo hiãm, eye mia dome ame aɖe gblɔ na wo bena: Miheyi le ŋutifafa me, miƒu dzo, eye miɖu nu ɖi ƒo, gake miena nusiwo hiã ŋutilã o la, viɖe ka wònye mahã?”\n5, 6. Aleke míate ŋu aɖe nublanuikpɔkpɔ afia geɖe wu le míaƒe hamea mee?\n5 Ðetsɔtsɔ le eme na amewo kple kpekpe ɖe ame siwo hiã tu ŋu nye nu siwo dea dzesi subɔsubɔha vavã me tɔwo la dometɔ ɖeka. Míaƒe mawusubɔsubɔ menye be míatsɔ nu anɔ gbɔgblɔm na amewo be míetsɔ ɖe le eme na wo alo be nu ava nyo na wo ko o. Ke boŋ veveseseɖeamenu si me lɔlɔ̃ yɔ fũu ʋãa mí míewɔa nane tsɔ kpena ɖe ame siwo hiã tu vevie la ŋu. (Yohanes I, 3:17, 18) Nuɖaɖa na dɔnɔ aɖe, aƒemedɔwo wɔwɔ na ame tsitsi aɖe, ʋuɖoɖo na ame aɖe be wòade Kristotɔwo ƒe kpekpewo ne ehiã, kple kpekpeɖeŋunana ame siwo hiã tu; nu siawo katã nye mɔ siwo nu míaɖe nublanuikpɔkpɔ afia le geɖe la dometɔ aɖewo.—Mose V, 15:7-10.\n6 Kpekpe ɖe Kristo hame si le ta kekem ɖe edzi me tɔwo ŋu le gbɔgbɔ me le vevie kura wu kpekpe ɖe wo ŋu le ŋutilã me. Woxlɔ̃ nu mí be, ‘míafa akɔ na dzikatsoƒoetɔwo, míaxɔ na gbɔdzɔgbɔdzɔtɔwo.’ (Tesalonikatɔwo I, 5:14) Wode dzi ƒo na “nyɔnu tsitsiwo” be “woanye nu nyui fialawo.” (Tito 2:3) Biblia gblɔ tso dzikpɔla Kristotɔwo ŋu be, “[wo dometɔ ɖe sia ɖe] anɔ abe sitsoƒe tso ya nu, bebeƒe tso tsidzadza nu” ene.—Yesaya 32:2.\n7. Nu kae míesrɔ̃ tso nublanuikpɔkpɔ ɖeɖe fia ŋu le nɔvi siwo nɔ Siriatɔwo ƒe Antioxia la ƒe nuwɔna me?\n7 Hame siwo nɔ anyi le ƒe alafa gbãtɔ me la wɔa ɖoɖo ɖe kpekpeɖeŋunana haxɔsetɔ siwo le teƒe bubuwo ŋu ɣeaɖewoɣi tsɔ kpe ɖe kpekpeɖeŋunana ahosiwo, tsyɔ̃eviwo, kple ame siwo hiã kpekpeɖeŋu kple dzideƒoname le woƒe hamea me la ŋu. Le kpɔɖeŋu me, esi nyagblɔɖila Agabo gblɔ ɖi be “dɔwuame gã aɖe le xexe blibo la katã me va ge” la, nusrɔ̃la siwo nɔ Siriatɔwo ƒe Antioxia la “ɖo bena, wo dome amesiame naɖo nunana aɖe ɖe nɔvi, siwo le Yudea la.” Woɖo nu siawo ɖe hamemetsitsi siwo nɔ afi ma la “to Barnaba kple Saul si me.” (Dɔwɔwɔwo 11:28-30) Ke egbea ya ɖe? “Dɔla nuteƒewɔla kple aɖaŋudzela” la ɖo kpekpeɖeŋunakɔmitiwo be woana kpekpeɖeŋu mía nɔvi siwo ŋu dzɔdzɔmefɔku, siwo dometɔ aɖewoe nye ya ʋuduʋuduwo, anyigbaʋuʋuwo alo atsiaƒu gɔme anyigbaʋuʋu siwo woyɔna be tsunami, gblẽ nu le la. (Mateo 24:45) Asikpekpe ɖe ɖoɖo siawo ŋu to lɔlɔ̃ faa azã míaƒe ɣeyiɣi, ŋusẽ kple nunɔamesiwo dzi la nye mɔ nyui aɖe si dzi míetona ɖea nublanuikpɔkpɔ fiana.\n“Ne Miele Ame Ŋku Me Kpɔm”\n8. Aleke ameŋkumekpɔkpɔ xea mɔ na nublanuikpɔkpɔe?\n8 Esime nusrɔ̃la Yakobo nɔ nu xlɔ̃m ku ɖe nɔnɔme aɖe si xea mɔ na nublanuikpɔkpɔ kple “fiasedede” si nye lɔlɔ̃ ɖeɖe fia ŋu la, eŋlɔ bena: “Ne miele ame ŋku me kpɔm la, miewɔ nuvɔ̃, eye se la ƒoe ɖe mia nu miedze sii be, sedzidalawo mienye.” (Yakobo 2:8, 9) Nuwɔwɔ ɖe kesinɔtɔwo alo ame siwo le nɔƒe gãwo ŋu etɔxɛ togbɔ be womedze nɛ o hã ate ŋu awɔe be míaɖe to ɖa le “ame dahewo ƒe ɣlidodo” ŋu. (Lododowo 21:13) Ameŋkumekpɔkpɔ xea mɔ na nublanuikpɔkpɔ ɖeɖe fia. Míekpɔa nublanui na amewo ne míewɔa nu ɖe wo ŋu ameŋkumemakpɔmakpɔtɔe.\n9. Nu ka tae menye nu gbegblẽ be woawɔ nu ɖe ame aɖe ŋu etɔxɛ nenye be edze nɛ o?\n9 Ðe nuwɔwɔ ameŋkumemakpɔmakpɔtɔe fia be mele be míawɔ nu ɖe ame aɖeke ŋu etɔxɛ oa? Mefia nenema kura o. Apostolo Paulo ŋlɔ ɖo ɖe Kristotɔ siwo nɔ Filipi ku ɖe eƒe hadɔwɔla Epafrodito ŋu be: “Mibu amesiawo tɔgbe.” Nu ka tae? “Elabena Kristo ƒe dɔwɔwɔ ŋuti wòde kuku ge ɖo kloe, eye wòtsɔ eƒe agbe ke, bene wòawɔ subɔsubɔdɔ, si susɔ ɖe mia ŋu la, nam ɖe mia teƒe.” (Filipitɔwo 2:25, 29, 30) Subɔsubɔdɔ siwo Epafrodito wɔ nuteƒewɔwɔtɔe dze na kafukafu. Gawu la, míexlẽ le Timoteo I, 5:17 me be: ‘Hamemetsitsi, siwo kpɔa ha la dzi nyuie la, edze be, woatsɔ bubu teƒe eve abu wo, vevietɔ amesiwo dze agbagba le nyagbɔgblɔ kple nufiafia me la.’ Ame siwo si gbɔgbɔmenɔnɔme nyuiwo le la hã dze na kafukafu. Amekafukafu le go siawo me menye ameŋkumekpɔkpɔ o.\n‘Nunya Si Tso Dziƒo La, Nublanuikpɔkpɔ Yɔe Fũu’\n10. Nu ka tae wòle be míakpɔ míaƒe aɖe dzi?\n10 Yakobo ŋlɔ tso ŋutinu si nye aɖe la ŋu be: “Nuvɔ̃ madzudzɔmadzudzɔ, si aɖi wuame yɔ fũ la wònye. Eya ke míetsɔna ƒoa fi dea ame, siwo wowɔ le Mawu ƒe nɔnɔme me. Nu kema ke me yayra kple fiƒode doa go lena!” Yakobo gagblɔ kpee be: “Ke ne ŋuʋaʋã vevi kple dzrehehe le mia dzi me la, migaƒo adegbe, eye migaka aʋatso ɖe nyateƒe la ŋuti o. Nunya sia la menye dziƒo wòtso o; ke anyigbadzitɔe, dzɔdzɔmetɔe, gbɔgbɔ vɔ̃ tɔe. Elabena afisi ŋuʋaʋã kple dzrehehe le la, afima nu manyomanyo kple nu vɔ̃ɖi wɔwɔ sɔŋ nɔna. Ke nunya, si tso dziƒo la, gbã la eŋuti kɔna, emegbe la eƒe dɔme fana, efaa tu, elɔ̃na wogbea nya nɛ, nublanuikpɔkpɔ kple kutsetse nyuiwo yɔe fũ, medea vovo amewo dome o, alakpa mele eme o.”—Yakobo 3:8-10a, 14-17.\n11. Aleke míate ŋu aɖe nublanuikpɔkpɔ afia le ale si míezãa míaƒe aɖe la mee?\n11 Eya ta ale si míezãa míaƒe aɖe lae ɖenɛ fiana nenye be nunya si ‘nublanuikpɔkpɔ yɔ fũu’ ye le mía si. Ke ne ŋuʋaʋã alo dzrehehe na be míeƒoa adegbe, kaa aʋatso, alo kakaa ameŋugblẽnya vɔ̃ɖiwo ya ɖe? Psalmo 94:4 gblɔ be: ‘Ame vɔ̃ɖiwo katã ƒoa adegbe le wo ɖokuiwo ŋu.’ Aleke ameŋugblẽnya vɔ̃ɖiwo ate ŋu aƒo ɖi ame maɖifɔwo ƒe ŋkɔe nye esi! (Psalmo 64:3-5) Gawu la, bu nu si ‘aʋatsoɖasefo si daa alakpa’ tea ŋu gblẽna ŋu kpɔ. (Lododowo 14:5; Fiawo I, 21:7-13) Esi Yakobo ƒo nu tso aɖe zazã le mɔ gbegblẽ nu ŋu vɔ megbe la, egblɔ be: “Nɔvinyewo, medze bena, nusiawo nanɔ nenema o.” (Yakobo 3:10b) Nublanuikpɔkpɔ vavãtɔ bia be míazã míaƒe aɖewo atsɔ agblɔ nya siwo le dzadzɛ, siwo hea ŋutifafa vanɛ, kple esiwo ɖea nu dzeame wɔwɔ fiana. Yesu gblɔ be: “Mele egblɔm na mi bena: Nya dzodzro sia nya dzodzro, si amegbetɔwo lagblɔ la, woabu akɔnta le eŋuti le ʋɔnudrɔ̃gbeŋkeke la dzi.” (Mateo 12:36) Aleke gbegbe wòle vevie nye esi be míaɖe nublanuikpɔkpɔ afia le ale si míezãa míaƒe aɖe la mee!\n‘Mitsɔ Amewo Ƒe Vodadawo Ke Wo’\n12, 13. (a) Nu kae míesrɔ̃ tso kpɔɖeŋu si ku ɖe dɔla si nyi fe gbogbo aɖe le eƒe aƒetɔ ŋu ŋuti me? (b) Nu kae wòfia be míatsɔ ake mía nɔviwo ‘va se ɖe zi blaadre vɔ adre’?\n12 Kpɔɖeŋu si Yesu wɔ ku ɖe dɔla aɖe si nyi denario 60,000,000 ƒe fe le eƒe aƒetɔ si nye fia la ŋu ɖe mɔ bubu si dzi míato aɖe nublanuikpɔkpɔ afia la fia. Esi naneke menɔ esi wòatsɔ axe fea o la, eɖe kuku be woakpɔ nublanui na ye. “Aƒetɔ la kpɔ dɔla ma ƒe nublanui, eye wòɖe asi le eŋu hetsɔ fe la kee.” Gake esi dɔla ma do go la, ekpɔ eƒe hadɔwɔlawo dometɔ ɖeka, si nyi denario alafa ɖeka ƒe fe le esi, eye wòlée de gaxɔ me nublanuimakpɔmakpɔtɔe. Esi dɔla si wotsɔ fea ke ƒe aƒetɔ se nu si dzɔ la, eyɔe va eɖokui gbɔ hegblɔ nɛ bena: “Dɔla vɔ̃ɖi! Esi nèɖe kuku nam, metsɔ nenem fe ma katã ke wò la; alo mele na wò bena, wò hã nakpɔ wò hadɔtsɔla ƒe nublanui, abe alesi nye hã mekpɔ wò nublanui ene o mahã?” Eye eƒe aƒetɔ la lée de gaxɔ me. Yesu ƒo eƒe kpɔɖeŋua ta be: “Nenema ke Fofonye, si le dziƒo la, hã lawɔ mi, ne mia dome amesiame metsɔ ke nɔvia tso eƒe dzi me o.”—Mateo 18:23-35.\n13 Aleke gbegbe kpɔɖeŋu si ŋu míeƒo nu tsoe fifi laa ɖee fia be nublanuikpɔkpɔ bia be woalɔ̃ faa atsɔ akee nye esi! Yehowa tsɔ nu vɔ̃ gbogbo aɖe ke mí. Ðe mele be míawo hã míatsɔ “amewo ƒe vodadawo ke wo” oa? (Mateo 6:14, 15) Hafi Yesu nawɔ kpɔɖeŋu si ku ɖe dɔla nublanuimakpɔla la ŋu la, Petro biae be: “Aƒetɔ, zi nenie nɔvinye awɔ nuvɔ̃ ɖe ŋutinye, eye matsɔe akee mahã? Halase zi adre loo?” Yesu ɖo eŋu nɛ be: ‘Nyemegblɔ na wò bena, va se ɖe zi adre o, ke boŋ va se ɖe zi blaadre vɔ adre.’ (Mateo 18:21, 22) Nyateƒee, nublanuikpɔla lɔ̃na faa be yeatsɔ ake ‘va se ɖe zi blaadre vɔ adre,’ si fia be seɖoƒe meli na eƒe tsɔtsɔkea o.\n14. Le Mateo 7:1-4 me nyawo nu la, aleke míate ŋu aɖe nublanuikpɔkpɔ afiae?\n14 Esime Yesu nɔ nu ƒom tso mɔ bubu si dzi míato aɖe nublanuikpɔkpɔ afia ŋu la, egblɔ le Todzimawunya la me be: “Migadrɔ̃ ʋɔnu, ne woagadrɔ̃ ʋɔnu mi o. Elabena ʋɔnudɔdrɔ̃, si miedrɔ̃ la, eya ke woatsɔ adrɔ̃ ʋɔnu mi; . . . Ke nuka wɔ nèkpɔa ati fefe, si ɖo nɔviwò ŋku me la, eye atikpo, si le wò ŋutɔ wò ŋku dzi la, mèdzea si eya o mahã? Alo aleke lawɔ nagblɔ na nɔviwò bena: Na mɔm, ne maɖe ati fefee la le wò ŋku me, eye kpɔ ɖa, atikpo le wò ŋutɔ wò ŋku dzi mahã?” (Mateo 7:1-4) Eya ta míate ŋu aɖe nublanuikpɔkpɔ afia gbe sia gbe to aɖabaŋeŋe ƒu mía nɔviwo ƒe gbɔdzɔgbɔdzɔwo dzi me ahaƒo asa na nyahehe ɖe wo ŋu vevie.\n‘Mina Míawɔ Nu Nyui Na Ame Sia Ame’\n15. Nu ka tae menye haxɔsetɔwo koe míaɖe nublanuikpɔkpɔ afia o?\n15 Togbɔ be Biblia gbalẽ si nye Yakobo te gbe ɖe nublanuikpɔkpɔ ɖeɖe fia haxɔsetɔwo dzi hã la, esia mefia be ame siwo le Kristo hamea me koe wòle be míaɖe nublanuikpɔkpɔ afia o. Psalmo 145:9 gblɔ be: “Yehowa enye dɔmenyotɔ na amewo katã, eye eƒe nublanuikpɔkpɔ gbagba ɖe eƒe dɔwɔwɔwo katã dzi.” Woxlɔ̃ nu mí be míazu “mawusrɔ̃lawo” eye be ‘míawɔ nu nyui na ame sia ame.’ (Efesotɔwo 5:1; Galatiatɔwo 6:10) Togbɔ be míelɔ̃a “xexeame kple nusiwo le eme o” hã la, míetsɔa ɖe le ame siwo le xexea me la ƒe nuhiahiãwo me.—Yohanes I, 2:15.\n16. Nu kawo dzie míanɔ te ɖo aɖe nublanuikpɔkpɔ afia amewo?\n16 Mí Kristotɔwo míehena ɖe megbe kura le kpekpeɖeŋunana ame siwo ŋu “azãgbe kple nuɖiɖeame” gblẽ nu le alo ame siwo le nɔnɔme madeamedziwo me ŋu o. (Nyagblɔla 9:11) Enye nyateƒe be nu si míate ŋu awɔ kple ale si míawɔe anɔ te ɖe ale si nɔnɔmeawo le dzi. (Lododowo 3:27) Ne míele ŋutilãmekpekpeɖeŋu nam amewo la, ele be míakpɔ nyuie be míaƒe dɔmenyonuwɔna nagade kuviawɔwɔ dzi na wo o. (Lododowo 20:1, 4; Tesalonikatɔwo II, 3:10-12) Eya ta nublanuikpɔkpɔ vavã nye nu siwo lɔlɔ̃, dɔmetɔtrɔ alo veveseseɖeamenu, kple nuŋububu nyui siaa ʋãa ame wòwɔna.\n17. Mɔ kae nye nyuitɔ si dzi míato aɖe nublanuikpɔkpɔ afia ame siwo mele Kristo hamea me o?\n17 Mɔ nyuitɔ si dzi míato aɖe nublanuikpɔkpɔ afia ame siwo mele Kristo hamea me o ye nye be míagblɔ Biblia me nyateƒea na wo. Nu ka tae? Esi ameƒomea me tɔ akpa gãtɔ le asi tsam le gbɔgbɔmeviviti me egbea tae. Esi wònye be womenya mɔ aɖeke si dzi woato akpe akɔ kple woƒe agbemekuxiwo o, eye etsɔme mɔkpɔkpɔ vavã aɖeke hã mele wo si o ta la, wo dometɔ akpa gãtɔ ‘ƒe lãme gbɔdzɔ, eye woka hlẽ abe alẽ, siwo kplɔla meli na o la ene.’ (Mateo 9:36) Gbedeasi si le Mawu ƒe Nya la me ate ŋu anye ‘akaɖi na woƒe afɔwo,’ si akpe ɖe wo ŋu woakpe akɔ kple agbemekuxiwo. Ate ŋu anye ‘kekeli na woƒe toƒewo’ hã le mɔ sia nu be Biblia gblɔ tame si Mawu ɖo ɖe etsɔme ŋu la ɖi, eye esia ate ŋu ana etsɔme mɔkpɔkpɔ nyui aɖe nasu wo si. (Psalmo 119:105) Mɔnukpɔkpɔ kae nye esi be míatsɔ nyateƒegbedeasi wɔnukua ayi na ame siwo hiãe vevie la! Esi “xaxa gã” la le aƒe tum ta la, fifiae nye ɣeyiɣi si me wòle be míaxɔ dzo le Fiaɖuƒegbeƒãɖeɖe kple nusrɔ̃lawɔwɔ dɔa me. (Mateo 24:3-8, 21, 22, 36-41; 28:19, 20) Mɔ nyui bubu aɖeke meli si dzi míato aɖe nublanuikpɔkpɔ afia amewo wu esia o.\n‘Mitsɔ Nu Siwo Le Eme La, Wɔ Nunana’\n18, 19. Nu ka tae wòle be míadze agbagba aɖe nublanuikpɔkpɔ afia le míaƒe agbe me geɖe wu?\n18 Yesu gblɔ be: ‘Mitsɔ nu siwo le eme la na ame dahewo le nublanuikpɔkpɔ ta.’ (Luka 11:41) Hafi woabu dɔmenyonuwɔna aɖe be enye nublanuikpɔkpɔ na ame ŋutɔŋutɔ la, ele be wòanye nunana si tso ememe—si fia be wòatso lɔlɔ̃nu faa kple dzi si me lɔlɔ̃ yɔ fũu la me. (Korintotɔwo II, 9:7) Le xexe sia si me ŋutasesẽ, ɖokuitɔdidi, kple ɖekematsɔmatsɔ le ame bubuwo ƒe fukpekpewo kple kuxiwo me yɔ fũu me la, aleke nublanuikpɔkpɔ sia tɔgbi naa dzidzeme amee nye esi!\n19 Mina míadze agbagba aɖe nublanuikpɔkpɔ afia le míaƒe agbe me geɖe wu. Zi ale si míeɖea nublanuikpɔkpɔ fianɛ la, zi nenemae míaɖi Mawui. Esia kpena ɖe mía ŋu míenɔa agbe si me dzidzeme kple dzidzɔ vavã le.—Mateo 5:7.\n• Nu ka tae wòle vevie ŋutɔ be míaɖe nublanuikpɔkpɔ afia míaƒe haxɔsetɔwo?\n• Aleke míate ŋu aɖe nublanuikpɔkpɔ afia le Kristo hamea mee?\n• Aleke míate ŋu awɔ nu nyui na ame siwo mele hamea me o?\nSamariatɔ la wɔ nu nublanuikpɔkpɔtɔe\nKristotɔwo ɖea nublanuikpɔkpɔ fiana geɖe\nMɔ nyuitɔ si dzi míato aɖe nublanuikpɔkpɔ afia ame siwo mele Kristo hamea me o ye nye be míagblɔ Biblia me nyateƒea na wo\nNu Ka Tae Mawu Ðe Mɔ Ðe Vɔ̃ɖinyenye Ŋu?\nNu Si Tae Vɔ̃ɖinyenye Gakpɔtɔ Li\nAle Si Nàƒã Mawu Lɔlɔ̃ Ðe Viwòwo Ƒe Dzi Me\nJohn Milton Ƒe Agbalẽ Si Bu La\nNya Vevi Siwo Tso Hosea Ƒe Agbalẽa Me\n‘Mia Fofo Nye Nublanuikpɔla’\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA September 15, 2007\nGBETAKPƆXƆ—TATA SI MÍESRƆ̃NA September 15, 2007


JW Agbenɔnɔ Kple Subɔsubɔdɔ Kpekpe Ƒe Ðoɖowɔɖi February 29–March 6, 2016\nHadzidzi 86 Kple Gbedodoɖa\n“Esta Ʋli Mawu Ƒe Amewo Ta”: (10 min.)\n[Ðe video si ƒe tanyae nye Esta Ƒe Ŋgɔdonya.]\nEs 3:5-9—Haman ɖo nugbe be yeatsrɔ̃ Mawu ƒe amewo (ia 131 mm. 18-19)\nEs 4:11–5:2—Xɔse sẽŋu nɔ Esta si, eya ta mevɔ̃ na ku o (ia 125 mm. 2; 134 mm. 24-26)\nEs 2:15—Aleke Esta ɖe ɖokuibɔbɔ kple ɖokuidziɖuɖu fiae? (w06 3/1 9 mm. 7)\nEs 3:2-4—Nu ka gbɔe wòtso be Mordekai gbe tadedeagu na Haman? (ia 131 mm. 18)\nBiblia Xexlẽ: Es 1:1-15 (4 min. alo made o)\nYiyi Zi Gbãtɔ: (2 min. alo made o) Na Ðo To Mawu gbalẽ gbadzaa. Ðo gɔmeɖoanyi na tɔtrɔyiwɔwɔ.\nTɔtrɔyi: (4 min. alo made o) Zã Ðo To Mawu gbalẽ gbadzaa ƒe axa 2-3 nàtsɔ awɔ ale si Míatrɔ ayi ame si xɔ Ðo To Mawu gbalẽa gbɔ la afia. Ðo gɔmeɖoanyi na tɔtrɔyi bubu.\nBiblia Nusɔsrɔ̃: (6 min. alo made o) Wɔ ale si míazã Ðo To Mawu Ne Nànɔ Agbe Tegbee gbalẽa ƒe axa 4-5 atsɔ awɔ Biblia nusɔsrɔ̃ kple ame si xɔ Ðo To Mawu gbalẽa le yiyi zi gbãtɔ me. (km 7/12 2-3 mm. 4)\nMiaƒe nuhiahiãwo (10 min.)\nÐe Kpekpe Yeyea Ƒe Ðoɖowɔɖia Kple Eƒe Nusrɔ̃gbalẽa Le Vi Ðem Na Wòa?: (5 min.) Numedzodzro. Kpe nyaselawo woagblɔ ale si kpekpe yeyea le vi ɖem na woe. De dzi ƒo na nɔviwo be woanɔ dzadzram ɖo nyuie be kpekpea naɖe vi na wo bliboe.\nHame Ƒe Biblia Nusɔsrɔ̃: ia ta 10 mm. 1-11 kple aɖaka si nye “Ɣeyiɣi Didi Kae Eliya Ƒe Ŋkekea Me Kuɖiɖia Xɔ?” (30 min.)\nHadzidzi 149 Kple Gbedodoɖa\nKristotɔwo Ƒe Agbenɔnɔ Kple Subɔsubɔdɔ Ƒe Ðoɖowɔɖi Hena February 29–March 6, 2016


Psalmowo 118 - Holy Bible [Ewe Bible 1913] - (Psa 118)\nMida akpe na Yehowa, elabena eƒe dɔme nyo, eye eƒe amenuveve li tegbee!\nIsrael negblɔ be: Eƒe amenuveve li tegbee!\nAron ƒe aƒe negblɔ be: Eƒe amenuveve li tegbee!\nAmesiwo vɔ̃a Yehowa la, negblɔ be: Eƒe amenuveve li tegbee!\nMeyɔ Yehowa le xaxa me, Yehowa tɔ nam hetsɔm ɖo teƒe keke.\nYehowa li kplim, nyemavɔ̃ o, nuka amegbetɔ awɔm?\nYehowa li kplim, enye xɔnametɔ nam, eye makpa nye ketɔwo ɖa kple ŋku.\nEnyo be, woasi Yehowa atso, wu esi woaɖo dzi ɖe amegbetɔwo ŋu.\nEnyo be, woasi Yehowa atso, wu esi woaɖo dzi ɖe amegãwo ŋu.\nDukɔwo katã ƒo kɔ ɖe ŋunye, Yehowa ƒe ŋkɔ dzi metsrɔ̃ wo ɖa le.\nWoƒo kɔ ɖe ŋunye, ẽ, woƒo kɔ ɖe ŋunye, Yehowa ƒe ŋkɔ dzi matsrɔ̃ wo da le.\nWoƒo kɔ ɖe ŋunye abe anyiwo ene, eye wotsi ahe aŋɔkadzo ene, Yehowa ƒe ŋkɔ dzi matsrɔ̃ wo ɖa le.\nEnya tu asim, be madze anyi, ke Yehowa xɔ nam.\nNye ŋusẽ kple nye ha enye Yehowa, eye wònye nye xɔname.\nAseye kple dzidzɔɣli le didim le ame dzɔdzɔewo ƒe agbadɔwo me be: Yehowa ƒe nuɖusi wɔa kalẽ!\nYehowa ƒe nuɖusi ɖea dzi, Yehowa ƒe nuɖusi wɔa kalẽ!\nNyemaku o, ke boŋ mana agbe axlẽ Yehowa ƒe ɖówɔwɔwo afia.\nYehowa he to nam, gake medem asi na ku o.\nMiʋu dzɔdzɔenyenyegbowo nam, ne mage ɖe eme ada akpe na Yehowa.\nYehowa ƒe agboe nye esia, ame dzɔdzɔewoe age ɖe eme.\nMeda akpe na wò, be nèɖo tom, eye nènye xɔnametɔ nam.\nKpe, si xɔtulawo gbe la, eyae trɔ zu dzogoedzikpe.\nYehowa gbɔ esia tso, enye nukunu le míaƒe ŋkuwo me.\nEsia nye ŋkeke, si Yehowa wɔ, mina míatso aseye, eye míakpɔ dzidzɔ ɖe eŋu!\nOo Yehowa, xɔ na mí, Yehowa, na wòadze edzi dzro!\nWoayra amesi gbɔna le Yehowa ƒe ŋkɔ dzi! Míeyra mi tso Yehowa ƒe me.\nYehowa enye Mawu, eye wòklẽ na mí. Mibla ŋkekenyuie vɔsalãwo kple ka de vɔsamlekpui la ƒe dzowo ŋu!\nNye Mawu nenye, mada akpe na wò; nye Mawu, mado wò ɖe dzi.


Nya Si Biblia Gblɔ Tso Aʋawɔwɔ Ŋu\nLe blema la, Israel-viwo ƒe Mawu, Yehowa na wowɔ aʋawo. Ðe esia fia be Mawu da asi ɖe aʋa siwo wɔm wole egbea dzia?\nNu ka tae blema Israel-viwo wɔ aʋawo ɖo?\nNYA SIWO AME AÐEWO GBLƆNA\nIsrael-viwo subɔ “aʋawɔwɔ mawu” si ʋukɔkɔɖi dzɔa dzi na.\nDukɔ siwo Israel-viwo tsrɔ̃ la wɔa ŋutasẽnu vɔ̃ɖiwo kple ŋunyɔnuwo. Esia ƒe ɖewoe nye lãwo gbɔ dɔdɔ, ƒometɔwo gbɔ dɔdɔ kple ɖeviwo tsɔtsɔ sa vɔe. Esi Mawu na mɔnukpɔkpɔ wo ƒe geɖe be woatrɔ megbe la, egblɔ be: “Nu siawo katãe dukɔ siwo nyam mele ɖa le mia ŋgɔ la tsɔ ƒo ɖi wo ɖokuiwoe.”—3 Mose 18:21-25; Yeremiya 7:31.\n“Dukɔ siawo ƒe vɔɖivɔ̃ɖi tae Yehowa wò Mawu le wo nyam le ŋgɔwò ɖo.”—5 Mose 9:5.\nÐe Mawu dea akpa aɖe dzi le aʋawɔwɔ me egbea?\nÐEWOHĨ ÈDE DZESII BE\nLe aʋa geɖe siwo wowɔ va yi me la, subɔsubɔhakplɔla siwo le akpa evea siaa gblɔna be Mawu le megbe na yewo. Agbalẽ aɖe gblɔ be: “Subɔsubɔhawo de nu aʋa siwo katã kloe wowɔ va yi la me.”—The Causes of War.\nWomede se na Kristotɔwo be woawɔ aʋa kple woƒe futɔwo o. Apostolo Paulo ŋlɔ agbalẽ na ehati Kristotɔwo be: “Ne anya wɔ, eye wòanye nu si atso mia gbɔ la, minɔ anyi kple amewo katã le ŋutifafa me. Lɔlɔ̃tɔwo, migabia hlɔ̃ na mia ɖokuiwo o.”—Romatɔwo 12:18, 19.\nYesu megblɔ na eƒe nusrɔ̃lawo be woayi aʋa o, ke boŋ egblɔ na wo be: “Miyi edzi mialɔ̃ miaƒe futɔwo, eye minɔ gbe dom ɖa ɖe ame siwo tia mia yome la ta, ne miazu mia Fofo si le dziƒowo la ƒe viwo.” (Mateo 5:44, 45) Ne aʋa dzɔ le dukɔ si me wole me gɔ̃ hã la, mele be Kristotɔwo nanye “xexea ƒe akpa aɖeke o.” (Yohanes 15:19) Ne Mawu di be ye subɔla siwo le dukɔwo katã me nalɔ̃ woƒe futɔwo eye woaganye xexea ƒe akpa aɖeke oa, ke aleke wòate ŋu adzɔe be wòade akpa aɖe dzi le aʋa si wɔm wole la me?\n“Nye Fiaɖuƒe menye xexe sia ƒe akpa aɖeke o. Ne ɖe nye Fiaɖuƒe nye xexe sia ƒe akpa aɖe la, anye ne nye dɔlawo wɔ avu be woagatsɔm ade asi na Yudatɔwo o. Ke abe ale si wòle ene la, nye Fiaɖuƒe metso afi sia o.”—Yohanes 18:36.\nÐe aʋawɔwɔwo atɔ te gbe ɖekaa?\nAʋawɔwɔwo mate ŋu atɔ o. Agbalẽ aɖe gblɔ be: “Aʋawɔwɔ ayi edzi ɖaa, naneke mefia be ŋutifafa mavɔ ava xɔ anyigba katã dzi le xexe sia me o.”—War and Power in the 21st Century.\nAʋawɔwɔ awu enu ne megadzroa ame aɖeke be woaho aʋa o. Ke hã, Mawu Fiaɖuƒea si nye dziɖuɖu ŋutɔŋutɔ si aɖu dzi tso dziƒo la agblẽ aʋawɔnuwo dome le anyigba dzi, eye wòafia amegbetɔwo ale si woawɔ ŋutifafa. Biblia ka ɖe edzi na mí be Mawu atso “nya me na dukɔ sesẽwo va se ɖe didiƒe ke. Woatsɔ woƒe yiwo atu agblenuwoe, eye woatsɔ woƒe akplɔwo atu hɛ gobɛwoe. Dukɔ magatsɔ yi ɖe dukɔ ŋu azɔ o, eye womagasrɔ̃ aʋawɔwɔ azɔ o.”—Mika 4:3.\nBiblia gblɔ be ne Mawu Fiaɖuƒea le dzi ɖum la, amegbetɔwo ƒe dziɖuɖuwo maganɔ anyi anɔ woawo ŋutɔ ƒe viɖewo yome tim o, eye woƒe ɖoɖo siwo nana wo teviwo dzea aglã maganɔ anyi o, eye nazãbubu si hea masɔmasɔ dea gbe vovovo dolawo dome hã nu ayi. Esia atsi aʋawɔwɔ nu. Mawu do ŋugbe be: “Womawɔ vɔ̃ aɖeke o, eye womahe gbegblẽ [avɛ] o, elabena sidzedze Yehowa axɔ anyigba la dzi, abe ale si tsi yɔ atsiaƒu mee ene.”—Yesaya 11:9.\n“Etsia aʋawɔwɔwo nu le anyigba bliboa dzi. Eŋea dati, eflia akplɔ kakɛkakɛe, eye wòtɔa dzo aʋatasiaɖamwo.”—Psalmo 46:9.\nAle Si Mawu Bu Aʋawɔwɔe Le Blema\nNu vevi etɔ̃ aɖewo ɖe dzesi le aʋa siwo Mawu de se wowɔ ŋu.\nNu Kae Nye Armagedon-ʋa La?\nZi ɖeka koe Armagedon dze le Biblia me, gake woƒo nu tso aʋa si ŋuti wòku ɖo la ŋu le Biblia bliboa me.\nWonya Yehowa Ðasefowo le xexea me godoo be womeyia aʋa o. Ðe esia na wonye afɔku na dziɖuɖuwoa? Xlẽ nu tso nu si tae míeyia aʋa o la ŋu.\nƉoe Ɖe Amewo Ɖoe Ɖe Amewo Aʋawɔwɔ


eBook Archive - Joyce Meyer Ministries - Ewe\nAle nànɔ gbe sia gbe, gbe la le dzidzɔ me\nGblɔ Na Wo Be Melɔ̃ Wo\nMesusui be nu si le vevie na amegbetɔƒome la enye be, wòanya lɔlɔ̃ si Mawu ɖo nɛ tɔxɛ. Esia enye gɔmesese nyuitɔ ɖoɖo na kadede menɔnɔ kple Mawu hena dziɖuɖu na xɔse ƒe agbenɔnɔ na kristotɔ. Menye ŋutilã ƒe gɔmesese na Mawu ƒe lɔlɔ̃ lae hiã na mí o. Boŋ kadede me nɔnɔ nyuie kple Mawu tso dzime lae hiã. Gbɔgbɔ kɔkɔe la ɖeka koe ate ŋu ana, eya ŋutɔe le ewɔ ge le esi me míele ŋugblẽ dem le eƒe lɔlɔ̃ la ŋuti me, le dzesidede Mawu ƒe lɔlɔ̃ le míaƒe agbenɔnɔwo me la, nàdi kedede menɔnɔ le numekuku me to Mawunya ŋɔŋlɔ kple gbedodoɖawo me.\n© 2022 Mɔɖeŋusẽ na tata | Ame aɖeke ŋutɔ mekpɔ atae le eɖokui si o


Xle kplɔɖo : Eʋeawo ƒe ʋuʋu le Ŋɔ̃tsié hena Eʋenyigbã ƒe takeke\nXle kplɔɖo : Nukata wogblɔa be Eʋenyigba ma ɖe Nigeria-Benin-Togo-Ghana me ɖo ?\nMìakpɔ alesi woxlea 1, 2, 3, 4, 5, 6, 7... le eʋegbe me ⇒ Xexlemewo le ʋegbe me\n0= Naneke o 20= Blaeve 40= Blaene\n1= Ɖeka 21= Blaeve-vɔ-ɖeke 41= Blaene-vɔ-ɖeke\n2= Eve 22= Blaeve-vɔ-eve 42= Blaene-vɔ-eve\n3= Etɔ̃ 23= Blaeve-vɔ-etɔ̃ 43= Blaene-vɔ-etɔ̃\n4= Ene 24= Blaeve-vɔ-ene 44= Blaene-vɔ-ene\n5= Atɔ̃ 25= Blaeve-vɔ-atɔ̃ 45= Blaene-vɔ-atɔ̃\n6= Ade 26= Blaeve-vɔ-ade 46= Blaene-vɔ-ade\n7= Adre 27= Blaeve-vɔ-adre 47= Blaene-vɔ-adre\n8= Enyi 28= Blaeve-vɔ-enyi 48= Blaene-vɔ-enyi\n9= Asieke 29= Blaeve-vɔ-asieke 49= Blaene-vɔ-asieke\n10= Ewo 30= Blaetɔ̃ 50= Blaatɔ̃\n11= Wuiɖeke 31= Blaetɔ̃-vɔ-ɖeke 51= Blaatɔ̃-vɔ-ɖeke\n12= Wuieve 32= Blaetɔ̃-vɔ-eve 52= Blaatɔ̃-vɔ-eve\n13= Wuietɔ̃ 33= Blaetɔ̃-vɔ-etɔ̃ 53= Blaatɔ̃-vɔ-etɔ̃\n14= Wuiene 34= Blaetɔ̃-vɔ-ene 54= Blaatɔ̃-vɔ-ene\n15= Wuiatɔ̃ 35= Blaetɔ̃-vɔ-atɔ̃ 55= Blaatɔ̃-vɔ-atɔ̃\n16= Wuiade 36= Blaetɔ̃-vɔ-ade 56= Blaatɔ̃-vɔ-ade\n17= Wuiadre 37= Blaetɔ̃-vɔ-adre 57= Blaatɔ̃-vɔ-adre\n18= Wuienyi 38= Blaetɔ̃-vɔ-enyi 58= Blaatɔ̃-vɔ-enyi\n19= Wuiasieke 39= Blaetɔ̃-vɔ-asieke 59= Blaatɔ̃-vɔ-asieke\nXle kplɔɖo : Xexlemewo\nEkɔ li na kese hafi wodo ka eƒe alime gbɔ.\nHiãtɔ ƒe agbo metoa kɔmedza o.\nTsi ƒo kpe medea kpetome o.\nƉevi gbã abɔbɔgo megbãa klogo o.\nVi bia nyata se medzɔa lã o.\nVi kple tɔ mekea ɖi o.\nNɔ manɔ ame ŋu, dɔfue wua ame.\nVi mase toŋu, aŋɔkae kua to nɛ.\nAƒenya mewua ame o.\nDume nyo mesɔa aƒe o.\nƉetsyɔ̃vi mekpɔa dɔdzikpɔla o.\nTɔ manɔ ame ŋu, ŋditsie ƒoa ame.\nFetri kɔ wu agbletɔ, gake ebinɛ ɖena.\nGbɔtsu be nya si gbɔna la, wome kea ɖi le eŋu o. Míaƒe nya la to ge, ta mele eŋu o.\nNe ahago gbã la, ahayɔvi nu wɔ wu.\nAfɔ be, megbe ŋgɔgbe, megbe ŋgɔgbee nye azɔli.\nXle kplɔɖo : Lododowo\nKese aɖe kpɔ afɔkpa\nŊutsu la kple Lãwo\nFo Atsu ge le ati dzi\nGli 3 le 7 me


Kristotɔ ‘Tsitsie’ Nènyea?\nGbetakpɔxɔ—Tata Si Míesrɔ̃na | August 15, 2000\nGBE BUBU Albanian Arabic Armenian (West) Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Ga Georgian German Greek Greenlandic Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Moore Myanmar Norwegian Papiamento (Curaçao) Polish Portuguese Rarotongan Romanian Samoan Sepedi Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swedish Thai Turkish Ukrainian Urdu Vietnamese Zulu\n“ESIME menye vi la, meƒo nu abe vi ene, eye mesusu abe vi ene, eye mebu tame abe vi ene.” Nya mae apostolo Paulo ŋlɔ. Le nyateƒe me la, mí katã míenye vidzĩ wɔnamanɔŋuitɔwo kpɔ. Gake míetsi anyi nenema tegbee o. Paulo gblɔ be: “Esime mezu ŋutsu la, meɖe ɖevimenuwo ɖa.”—Korintotɔwo I, 13:11.\nNenema ke Kristotɔwo katã nye gbɔgbɔmevidzĩwo tso gɔmedzedzea me. Gake le ɣeyiɣi aɖe megbe la, wo katã woate ŋu aɖo “Mawuvi la dzixɔse kple sidzedze ƒe ɖekanyenye la gbɔ, azu ŋutsu blibo, eye míade Kristo ƒe tsitsime blibo la ƒe dzidzenu la gbɔ.” (Efesotɔwo 4:13) Woxlɔ̃ nu mí le Korintotɔwo I, 14:20 be: “Nɔvinyewo, migazu viwo le nyasã me o . . . Ke nyasã me la mizu ame tsitsiwo.”\nKristotɔ tsitsi bibiwo ƒe anyinɔnɔ nye yayra na Mawu ƒe amewo egbea, vevietɔ esi ame yeye geɖewo li ta. Kristotɔ tsitsiwo nana hamea lia ke ɖe edzi. Wokpɔa ŋusẽ nyui ɖe hame ɖesiaɖe si me wole la ƒe nɔnɔme ɖedzesiwo dzi.\nTogbɔ be tsitsi le ŋutilãme nye nusi vana le eɖokui si le mɔ aɖe nu hã la, tsitsi le gbɔgbɔme ya vana toa ɣeyiɣi kple agbagbadzedze ko me. Eyata mewɔ nuku o be le Paulo ƒe ɣeyiɣia me ke la, Kristotɔ aɖewo mete ŋu ‘do vevie nu ɖo tsitsinyenye gbɔ o,’ togbɔ be wosubɔ Mawu ƒe geɖe hã. (Hebritɔwo 5:12; 6:1) Ke wò ya ɖe? Èɖasubɔ Mawu ƒe geɖe alo ɣeyiɣi kpui aɖe ko o, anyo be nàdzro ɖokuiwò me anukwareɖiɖitɔe. (Korintotɔwo II, 13:5) Ðe nèle amesiwo woate ŋu ayɔ le nyateƒe me be Kristotɔ tsitsi, alo esiwo bi domea? Ne mele alea o la, aleke nàte ŋu azu wo dometɔ ɖekae?\n‘Ame Tsitsiwo le Nyasã Me’\n‘Nufiafia ƒe ya sia ya ƒoa’ gbɔgbɔmevidzĩ bɔbɔe ‘yina gaƒonɛ gbɔna, eye wònyamanɛ to amewo ƒe beble me to aɖaŋu vɔ̃, si nu sẽ la me, le nudadafiafia ƒe amebeblemɔ la nu.’ Eyata Paulo xlɔ̃ nu be: ‘Mina míato lɔlɔ̃ me atsi le nusianu me ali ke ɖe Kristo, si nye ta la me.’ (Efesotɔwo 4:14, 15) Aleke woawɔ nusiae? Hebritɔwo 5:14 gblɔ be: “Nuɖuɖu sesẽ li na amesiwo tsi zu blibo to ŋudɔwɔwɔ me kpɔ sidzenu, siwo nu mã wo, be woabu nyui kple vɔ̃ me kpɔ.”\nDe dzesii be ame tsitsiwo na hehe woƒe sidzedze ŋutetewo to eŋudɔwɔwɔ, alo to nuteƒekpɔkpɔ le Biblia ƒe gɔmeɖosewo tsɔtsɔ wɔ dɔe me. Ekema edze ƒã be ame metsina kpata o; tsitsi le gbɔgbɔ me xɔa ɣeyiɣi. Togbɔ be ele alea hã la, àte ŋu awɔ geɖe to ɖokuisinusɔsrɔ̃—vevietɔ nu goglo siwo le Mawu ƒe Nya me sɔsrɔ̃ me—be wò tsitsi le gbɔgbɔ me nate ŋu atsɔ afɔ. Gbetakpɔxɔ ɖe nya goglo geɖe me nyitsɔ laa. Ame tsitsiwo mesina le nyati siawo nu le esi ‘nya siwo gɔmesese sesẽ’ le wo me ta o. (Petro II, 3:16) Ke boŋ wotsia dzi ɖe nuɖuɖu sesẽ siawo ɖuɖu ŋu!\nGbeƒãɖela kple Nufiala Dovevienuwo\nYesu gblɔ na eƒe nusrɔ̃lawo be: “Miheyi ɖawɔ dukɔwo katã me nɔlawo woanye nusrɔ̃lawo, mianyrɔ̃ wo ɖe Fofo la kple Vi la kpakple gbɔgbɔ kɔkɔe la ƒe ŋkɔa me, miafia wo bena, woawɔ nusiwo katã meɖo na mi la.” (Mateo 28:19, 20, NW) Gomekpɔkpɔ le gbeƒãɖeɖedɔa me veviedodotɔe hã ate ŋu ade dzo mewò nàtsi le gbɔgbɔ me. Nukatae màdze agbagba akpɔ gome le eme le alesi wò nɔnɔme aɖe mɔe nu o?—Mateo 13:23.\nƔeaɖewoɣi la, agbe me nuteɖeamedziwo ate ŋu awɔe be ɣeyiɣi kpɔkpɔ atsɔ aɖe gbeƒãe nasesẽ. Gake ne ‘èʋli ɖokuiwò sesĩe’ abe gbeƒãɖela ene la, ànɔ eɖem fia be yetsɔa “nyanyui” la vevie. (Luka 13:24; Romatɔwo 1:16) Woato esia dzi abu wò be ènye “kpɔɖeŋu na xɔsetɔwo.”—Timoteo I, 4:12.\nBe nàtsi aɖo tsitsinyenye gbɔ hã bia be nàdze agbagba be màɖi fɔ o. Abe alesi woŋlɔe ɖe Psalmo 26:1 ene la, Dawid gblɔ be: “Tso afia nam, Yehowa, elabena fɔɖiɖi mele nye zɔzɔme ŋu o.” Fɔmaɖimaɖi nye agbenyuinɔnɔ kple blibonɔnɔ. Gake mefia blibodede o. Dawid ŋutɔ wɔ nuvɔ̃ gã geɖe. Gake esi wòlɔ̃ xɔ mokaname heɖɔ eƒe mɔ ɖo ta la, eɖee fia be lɔlɔ̃ vavã gakpɔtɔ le yeƒe dzi me na Yehowa Mawu. (Psalmo 26:2, 3, 6, 8, 11) Fɔmaɖimaɖi bia be woatsɔ dzi blibo alo dzi katã asubɔ. Dawid gblɔ na via Salomo be: “Dze si fofowò ƒe Mawu la, eye nasubɔe kple dzi blibo.”—Kronika I, 28:9.\nFɔmaɖimaɖi bia be ‘womanye xexeame ƒe akpa aɖeke o,’ be woaɖe ame ɖokui ɖa tso dukɔwo ƒe dunyahehe kple aʋawɔwɔwo me. (Yohanes 17:16) Ele be nàtsri nuwɔna gbegblẽwo, abe matrewɔwɔ, ahasiwɔwɔ, kple atikevɔ̃ɖizazã ene. (Galatiatɔwo 5:19-21) Gake fɔmaɖimaɖi lɔ nu geɖe ɖe eme wu asaƒoƒo na nu mawo ko. Salomo xlɔ̃ nu be: “Nudzodzoe [kukuwo] nana amiɖala ƒe ami ʋẽna kũ heƒaƒãna; bometsitsi ʋɛ aɖe kpena wua nunya kple bubu.” (Nyagblɔla 10:1) Ẽ, “bometsitsi vɛ aɖe,” abe fefe si mesɔ o alo hadzenuwɔwɔ ɖe amesi ƒe vidzinu to vovo na tɔwò ŋu ene ate ŋu aɖe bubu si le ame ‘nyanu’ ŋu ɖa. (Hiob 31:1) Eyata ɖe wò tsitsinyenye fia ale be nàdze agbagba be yeaɖo kpɔɖeŋu nyui le wò agbenɔnɔ katã me eye nàƒo asa na “vɔ̃.”—Tesalonikatɔwo I, 5:22.\nKristotɔ tsitsiwo nye nuteƒewɔlawo hã. Apostolo Paulo xlɔ̃ nu Kristotɔwo abe alesi míexlẽe le Efesotɔwo 4:24 ene be: “Mido ame yeye, si wowɔ le Mawu ƒe nɔnɔme nu la, le nyateƒe la ƒe dzɔdzɔenyenye kple [nuteƒewɔwɔ] la me.” Le Hela Ŋɔŋlɔawo me la, nya si wozã na “nuteƒewɔwɔ” le gbe gbãtɔa me la fia kɔkɔenyenye, dzɔdzɔenyenye, bubu deto. Nuteƒewɔla nye mawuvɔ̃la dovevienu; ewɔa nusiwo katã Mawu di tso esi la le ŋuɖɔɖo me.\nMɔ kawo dzie nàte ŋu ato be nàzu nuteƒewɔla alea? Ðekae nye dɔwɔwɔ aduadu kple mia gbɔ hamemegãwo. (Hebritɔwo 13:17) Esi Kristotɔ tsitsiwo lɔ̃ ɖe edzi be Kristo ye wotia wònye Kristo-hamea ƒe Ta ta la, wowɔa nuteƒe na amesiwo wotia be ‘woanyi Mawu ƒe hamea.’ (Dɔwɔwɔwo 20:28) Aleke masɔ o enye si be woahe nya ɖe hamemegã siwo wotia ƒe tanyenye ŋu alo aɖe bubu le wo ŋu! Ele be nàse le ɖokuiwò me be yeawɔ nuteƒe na “dɔla nuteƒewɔla kple aɖaŋudzela” la kpakple amesiwo ŋudɔ wòwɔna tsɔ maa ‘gbɔgbɔmenuɖuɖu le ɣeyiɣi nyui dzi’ la hã. (Mateo 24:45) Xlẽ Gbetakpɔxɔ kple agbalẽ siwo kpena ɖe eŋu eye nàtsɔ wo me nyawo awɔ dɔe enumake.\nLɔlɔ̃ Ðeɖefia le Wò Nuwɔnawo Me\nPaulo ŋlɔ ɖo ɖe Kristotɔ siwo le Tesalonika be: “Mi katã mia dome amesiame ƒe lɔlɔ̃, si mietsɔna lɔ̃a mia nɔewo la, sɔa gbɔ ɖe edzi.” (Tesalonikatɔwo II, 1:3) Tsitsi le lɔlɔ̃ me nye tsitsi le gbɔgbɔ me ƒe akpa vevi aɖe. Abe alesi woŋlɔe ɖe Yohanes 13:35 ene la, Yesu gblɔ be: “Esia me amewo katã woanyae le bena, nye nusrɔ̃lawo mienye, ne lɔlɔ̃ le mia dome.” Nɔvilɔlɔ̃ sia menye seselelãme ƒe nu ɖeɖeko o. Vine’s Expository Dictionary of Old and New Testament Words gblɔ be: “Nuwɔna siwo me lɔlɔ̃ dzena le ko mee wodzea sii le.” Ẽ, àyi edzi anɔ tsitsim le go sia me ne lɔlɔ̃ dzena le wò nuwɔna me!\nLe kpɔɖeŋu me, míexlẽ le Romatɔwo 15:7 be: “Mixɔ mia nɔewo.” Mɔ ɖeka si dzi nàto aɖe lɔlɔ̃ afia enye be nàdo gbe na haxɔsetɔwo kple ame yeyewo—vividoɖeameŋutɔe kple dzonɔamemetɔe—le hame ƒe kpekpewo me! Dze agbagba nànya wo nyuie. ‘Tsɔ ɖe le eme’ na amewo. (Filipitɔwo 2:4) Ðewohĩ àte ŋu aɖe amedzrowɔwɔ afia akpe ame vovovowo ayi aƒewò mee. (Dɔwɔwɔwo 16:14, 15) Ame bubuwo ƒe blibomademade ate ŋu ado alesi wò lɔlɔ̃ de toe akpɔ ɣeaɖewoɣi, gake ne èdze agbagba ‘he adodo kpli wo le lɔlɔ̃ me’ la, ànɔ eɖem fia be yele tsitsim.—Efesotɔwo 4:2.\nMíaƒe Nunɔamesiwo Zazã Atsɔ Ado Subɔsubɔ Dzadzɛ Ðe Ŋgɔe\nLe blema ɣeyiɣiwo me la, menye Mawu ƒe amewo katãe wɔ wo tɔ sinua tsɔ do alɔ Yehowa ƒe gbedoxɔa o. Eyata Mawu dɔ eƒe nyagblɔɖilawo, abe Xagai kple Maleaxi ene, be woade dzo Eƒe amewo me le go sia me. (Xagai 1:2-6; Maleaxi 3:10) Kristotɔ tsitsi siwo li egbea zãa woƒe nunɔamesiwo tsɔ doa alɔ Yehowa ƒe tadedeagu dzidzɔtɔe. Srɔ̃ amesiawo ƒe kpɔɖeŋu to gɔmeɖose si le Korintotɔwo I, 16:1, 2 dzi wɔwɔ me, ale be ‘nànɔ nane dzram ɖo ɖi’ edziedzi be nàdzɔ na hamea kple na Yehowa Ðasefowo ƒe xexeame katã ƒe dɔa. Mawu ƒe Nya do ŋugbe be: “Amesi ƒã nu le yayra me la, axa nu hã le yayra me.”—Korintotɔwo II, 9:6.\nMègaŋe aɖaba ƒu nunɔamesi bubu siwo le asiwò, abe wò ɣeyiɣi kple ŋusẽ ene, dzi o. Dze agbagba ‘nàƒle ɣeyiɣi’ tso wɔna siwo mele vevie tututu o si. (Efesotɔwo 5:15, 16; Filipitɔwo 1:10) Srɔ̃ wò ɣeyiɣiwo zazã nyuie. Esia wɔwɔ ate ŋu ana wòanɔ bɔbɔe na wò be nàkpɔ gome le Fiaɖuƒe Akpata dzadzraɖodɔwo kple dɔwɔna mawo tɔgbe si doa Yehowa ƒe tadeagu ɖe ŋgɔ la wɔwɔ me. Wò nunɔamesiwo zazã le mɔ sia nu agaɖee afia be èle Kristotɔ tsitsi zum.\nYi Edzi Nàɖo Tsitsinyenye Gbɔ!\nŊutsu kple nyɔnu siwo doa vevi nusɔsrɔ̃ eye sidzedze su wo si, esiwo nye gbeƒãɖela dovevienuwo, esiwo wɔa nu fɔmaɖimaɖitɔe, esiwo wɔa nuteƒe heɖea lɔlɔ̃ fiana, eye wolɔ̃na faa be yewoatsɔ yewoƒe ŋusẽ kple ŋutilãmenuwo ado alɔ Fiaɖuƒea ƒe dɔa nye yayra gã aɖe nyateƒe. Eyata mewɔ nuku o be apostolo Paulo de dzi ƒo be: “Mina míagblẽ Kristo ƒe nufiafia ƒe gɔmedzedze ɖi, eye míade ŋgɔgbe ate ɖe [tsitsi] ŋuti”!—Hebritɔwo 6:1.\nKristotɔ tsitsi bibi ye nènyea? Alo ɖe nègakpɔtɔ nye gbɔgbɔmevidzĩ le mɔ aɖe nua? (Hebritɔwo 5:13) Le go eveawo siaa me la, ɖoe be nàƒo ɖokuiwò ɖe ɖokuisinusɔsrɔ̃, gbeƒãɖeɖe, kple lɔlɔ̃ ɖeɖefia nɔviwòwo me. Xɔ aɖaŋuɖoɖo kple amehehe ɖesiaɖe si ame tsitsiwo ana wò. (Lododowo 8:33) Tsɔ agba si Kristotɔnyenye da ɖe dziwò la bliboe. Le ɣeyiɣi kple agbagbadzedze megbe la, wò hã àte ŋu “[ade] Mawuvi la dzixɔse kple sidzedze ƒe ɖekanyenye la gbɔ, azu ŋutsu blibo, eye míade Kristo ƒe tsitsime blibo la ƒe dzidzenu la gbɔ.”—Efesotɔwo 4:13.\n[Nya si ɖe dzesi si le axa 27]\nKristotɔ tsitsiwo nana hamea lia ke ɖe edzi. Wokpɔa ŋusẽ nyui ɖe hamea ƒe nɔnɔme ɖedzesiwo dzi\n[Nɔnɔmetata siwo le axa 29]\nAme tsitsiwo doa ŋusẽ hamea to ɖetsɔtsɔ le eme na ame bubuwo me\nƉoe Ɖe Amewo Ɖoe Ɖe Amewo Kristotɔ ‘Tsitsie’ Nènyea?\nw00 8/15 axa 26-29\nMɔ Ðeka Kolia si Dzi Woato Aɖe Fuléle Ða\nWoyi Pasifik Ƒukpowo Dzi—Dɔ Wɔ Ge!\nVɔsa Siwo Dze Mawu Ŋu\nKafukafuvɔsa Siwo Dzea Yehowa Ŋu\nAleke Nèkpɔa Masɔmasɔwo Gbɔe?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA August 15, 2000\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA August 15, 2000\nGBETAKPƆXƆ—TATA SI MÍESRƆ̃NA August 15, 2000


Azãɖuɖuwo Kple Subɔsubɔzã Siwo Medzea Mawu Ŋu O | Mawu Ƒe Lɔlɔ̃\nAzãɖuɖu Siwo Medzea Mawu Ŋu O\n“Midze agbagba ɖe sia ɖe be nu siwo miewɔna la nadze Aƒetɔ la ŋu.”—EFESOTƆWO 5:10.\n1. Ame kawo ƒomevie Yehowa tena ɖe eɖokui ŋu, eye nu ka tae wòle be woayi edzi anɔ ŋudzɔ le gbɔgbɔ me?\nYESU gblɔ be: “Nyateƒetadeagulawo ade ta agu na Fofo la le gbɔgbɔ kple nyateƒe me, elabena le nyateƒe me la, ame siawo tɔgbi dimee Fofo la le be woade ta agu na ye.” (Yohanes 4:23) Ne Yehowa ke ɖe ame siwo di vevie be yewoasubɔe alea ŋu, abe ale si wòke ɖe ŋuwò ene la, etea wo ɖe eɖokui kple Via siaa ŋu. (Yohanes 6:44) Mɔnukpɔkpɔ gã kae nye esi! Gake ele be ame siwo lɔ̃ Biblia me nyateƒea la ‘nadze agbagba ɖe sia ɖe be nu siwo yewowɔna la nadze Aƒetɔ la ŋu,’ elabena Satana bi ɖe amebeble me ŋutɔ.—Efesotɔwo 5:10; Nyaɖeɖefia 12:9.\n2. Ðe ale si Yehowa bua ame siwo tsɔa alakpasubɔsubɔ nuwɔnawo tsakaa nyateƒeae la me.\n2 Bu nu si dzɔ le Sinai Toa gbɔ esime Israel-viwo bia tso Aron si be wòawɔ mawu na yewo la ŋu kpɔ. Le woƒe biabiaa nu la, Aron wɔ sikanyivi hegblɔ be ele tsitre ɖi na Yehowa. Egblɔ na wo be: “Míaɖu azã na Yehowa etsɔ!” Ðe Yehowa zi kpi kpɔ wo esi wotsɔ alakpasubɔsubɔ tsaka tadedeagu vavãtɔ alea? Kpao. Ena ame siwo ade akpe etɔ̃ sɔŋ ku le trɔ̃subɔsubɔ nuwɔna ma ta. (2 Mose 32:1-6, 10, 28) Nufiame kae le esia me na mí? Ne míedi be míanɔ Mawu ƒe lɔlɔ̃ la me ɖaa la, mele be “[míaka] asi nu makɔmakɔ aɖeke ŋu o,” ke boŋ míaʋã ŋu ɖe Yehowa ŋu be míagatsɔ naneke aƒo ɖi nyateƒea o.—Yesaya 52:11; Ezekiel 44:23; Galatiatɔwo 5:9.\n3, 4. Nu ka tae wòhiã be míade ŋugble le Biblia ƒe gɔmeɖosewo ŋu nyuie ne míele kɔnu kple azã xɔŋkɔ siwo li egbea ŋu bum?\n3 Nublanuitɔe la, le apostoloawo, siwo nɔ abe mɔxenu na xɔsegbegbe ene, ƒe ku megbe la, ame aɖewo siwo gblɔ be Kristotɔwoe yewonye, siwo melɔ̃ nyateƒea ŋutɔŋutɔ o la va xɔ trɔ̃subɔlawo ƒe kɔnuwo, azãwo, kple ŋkeke “kɔkɔe” aɖewo de eme hetrɔ ŋkɔ na wo be wonye Kristotɔwo ƒe azãwo. (2 Tesalonikatɔwo 2:7, 10) Na míadzro azãɖuɖu siawo dometɔ aɖewo me, eye àkpɔe be xexea ƒe gbɔgbɔ ye azã siawo ɖena fiana, ke menye Mawu ƒe gbɔgbɔa ƒe dɔwɔwɔ o. Ne míagblɔe la, nu ɖeka tɔgbi aɖewo dzena le xexea ƒe azãɖuɖuwo me: Wonyɔa ŋutilã ƒe dzodzrowo eye wodoa alakpadzixɔsewo kple gbɔgbɔyɔyɔ nuwɔnawo ɖe ŋgɔ, siwo nye nu siwo koŋ ɖe dzesi le “Babilon Gã la” ŋu. * (Nyaɖeɖefia 18:2-4, 23) Azɔ hã, ɖo ŋku edzi be Yehowa nya trɔ̃subɔsubɔ nuwɔna nyɔŋu siwo me azã siwo xɔ ŋkɔ egbea dzɔ tso la nyuie. Ðikeke mele eme o be azã siawo kpɔtɔ nyɔa ŋu nɛ. Ðe menye eya ƒe nukpɔsusue wòle be wòanɔ vevie na mí oa?—2 Yohanes 6, 7.\n4 Abe Kristotɔ vavãwo ene la, míenyae be azãɖuɖu aɖewo medzea Yehowa ŋu o. Gake ehiã vevie be míaɖoe kplikpaa le míaƒe dzi me be míagawɔ naneke si anye gomekpɔkpɔ le wo me o. Nu si ta azãɖuɖu mawo medzea Yehowa ŋu o la me dzodzro ado ŋusẽ mí be míatsri nuwɔna ɖe sia ɖe si ate ŋu axe mɔ na mí be míagayi edzi anɔ Mawu ƒe lɔlɔ̃ la me o.\nKRISTMAS—ƔESUBƆSUBƆ ƑE AZÃ SI WOTRƆ ŊKƆ NA\n5. Nu ka tae míate ŋu aka ɖe edzi be menye December 25 dzie wodzi Yesu o?\n5 Biblia megblɔ le afi aɖeke be woɖu Yesu ƒe dzigbezã o. Le nyateƒe me la, gbe si gbe wodzii mele nyanya o. Ke hã, míate ŋu aka ɖe edzi be menye December 25 lia dzie wodzii o, le esi vuvɔ wɔna vevie le ɣleti ma me le nuto si me wodzii le ta. * Gbã la, anyo be míade dzesii be Luka ƒe nuŋlɔɖia gblɔ be gbe si gbe wodzi Yesu la, ‘alẽkplɔlawo nɔ gbedzi nɔ woƒe lãhawo ŋu dzɔm.’ (Luka 2:8-11) Ne ɖe alẽkplɔla siwo le nuto ma me kplɔa woƒe lãhawo yia “gbedzi” le ƒea ƒe ɣeyiɣi ɖe sia ɖe me la, anye ne manye nu ɖedzesi aɖeke be woagblɔ be wonɔ “gbedzi” ɣemaɣi o. Esi tsi kple sno dzana le Betlexem le December me, eye vuvɔ wɔna vevie ta la, alẽkplɔlawo menɔa “gbedzi” le ɣeyiɣi mawo me o, ke boŋ wokplɔa lãwo dea kpo me henaa nuɖuɖu wo. Azɔ hã, esi Kaisaro Augusto de se be woaxlẽ amewo tae Yosef kple Maria hã zɔ mɔ yi Betlexem ɖo. (Luka 2:1-7) Asesẽ ŋutɔ be Kaisaro nade se na etevi siwo do dziku xoxo ɖe Roma dziɖuɖua ŋu la be woazɔ mɔ le vuvɔŋɔli ƒe sesẽaƒe ayi wo de ne woaxlẽ wo.\n6, 7. (a) Afi kae Kristmas kɔnuwo dzɔ tso? (b) Vovototo kae le nunana le Kristmas ɖuɣi kple Kristotɔ vavãwo ƒe nunana dome?\n6 Kristmas ɖuɖu ŋu nya aɖeke medze le Ŋɔŋlɔawo me o, ke boŋ trɔ̃subɔlawo ƒe azãwo, abe Romatɔwo ƒe Saturnalia ene, si woɖuna na agbledede mawu Saturn, mee wòdzɔ tso. Nenema kee numekugbalẽ aɖe (New Catholic Encyclopedia) gblɔ be, mawu si woyɔna be Mithra la subɔlawo ɖua woƒe mawua, si nye “ɣe si dzi womete ŋu ɖuna o,” ƒe dzigbezã le December 25 lia dzi. Ɣeyiɣi si me ɣemawu subɔsubɔ va xɔ anyinɔ le Roma ye “wova te Kristmas ɖuɖu,” si anɔ abe ƒe alafa etɔ̃ ene le Kristo ƒe ku megbe.\nLɔlɔ̃ ye ʋãa Kristotɔ vavãwo wonaa nu ame\n7 Le trɔ̃subɔlawo ƒe azã mawo ɖuɣi la, wonaa nu wo nɔewo eye woɖoa nuɖukplɔ̃ gãwo—siwo nye nu siwo amewo kpɔtɔ wɔna egbea le Kristmas ɖuɣi. Gake Kristmas nunana geɖe mewɔ ɖeka kple 2 Korintotɔwo 9:7 me nyawo o, afi si míexlẽ le be: “Ame sia ame newɔ abe ale si wòɖo le eƒe dzi me ene, menye kple veve alo dzizizi o, elabena ame si naa nu kple dzidzɔ lae Mawu lɔ̃na.” Lɔlɔ̃ ye ʋãa Kristotɔ vavãwo wonaa nu ame, ke womelalana be ŋkeke aɖe koŋ naɖo hafi o, eye womekpɔa mɔ hã be ame siwo yewona nui naɖo eteƒe na yewo o. (Luka 14:12-14; xlẽ Dɔwɔwɔwo 20:35.) Gawu la, wovona tso Kristmas ɖuɣi ƒe dzimaɖitsitsiwo kple nugbanadodo ƒe agba si nɔa ame geɖe dzi le ƒea ƒe ɣeyiɣi ma me la me.—Mateo 11:28-30; Yohanes 8:32.\n8. Dzigbenunanae ɣletivimefakalawo tsɔ vɛ na Yesua? Ðe eme.\n8 Gake ame aɖewo abia be, ɖe ɣletivimefakalawo metsɔ dzigbenunanawo vɛ na Yesu le eƒe dzigbe oa? Ao, menye dzigbenunanae o! Ðeko wona nui tsɔ de bubu eŋu abe ame vevi aɖe ene, eye esia nye nuwɔna si bɔ le nuto mawo me le Biblia ŋlɔɣiwo. (1 Fiawo 10:1, 2, 10, 13; Mateo 2:2, 11) Azɔ hã, menye zã si me wodzi Yesu gɔ̃ hãe ɣletivimefakalawo va srãe kpɔ o. Menye vidzĩe Yesu kpɔtɔ nye wotsɔ mlɔ lãnuɖunu me hafi wova o, ke boŋ etsi xɔ ɣleti geɖe nɔ aƒe me hafi wova.\nÐE MAKPƆ GOME LE AZÃ SIA ÐUÐU MEA?\nGɔmeɖose: “‘Mido go le wo dome, eye miɖe mia ɖokui ɖa,’ Yehowa ye gblɔe, ‘eye midzudzɔ asikaka nu makɔmakɔ la ŋu’”; “‘eye maxɔ mi.’”—2 Korintotɔwo 6:17.\nNya siwo nàte ŋu abia ɖokuiwò tso azãɖuɖu kple kɔnu nyanyɛwo ŋu\nÐe wòdzɔ tso alakpasubɔsubɔ nuwɔnawo kple nufiafiawo, alo gbɔgbɔyɔyɔ nuwɔnawo mea?—Yesaya 52:11; 1 Korintotɔwo 4:6; 2 Korintotɔwo 6:14-18; Nyaɖeɖefia 18:4.\nÐe wòtsɔa bubu alo kafukafu si gbɔ eme nana ame aɖe, habɔbɔ aɖe, alo dukɔ aɖe ƒe dzesia?—Yeremiya 17:5-7; Dɔwɔwɔwo 10:25, 26; 1 Yohanes 5:21.\nÐe wòdoa nukpɔsusu si nye be dukɔ alo ameƒomevi aɖe nyo wu bubu ɖe ŋgɔa?—Dɔwɔwɔwo 10:34, 35; 17:26.\nÐe wòɖea ‘xexea ƒe gbɔgbɔ,’ si tsia tre ɖe Mawu ƒe gbɔgbɔ kɔkɔea ƒe dɔwɔwɔ ŋu la fiana?—1 Korintotɔwo 2:12; Efesotɔwo 2:2.\nÐe wòaɖia ame bubuwo nu ne mekpɔ gome le emea?—Romatɔwo 14:21.\nNe meɖoe be nyemakpɔ gome le eme o la, aleke maɖe susu si tae la me na amewo bubutɔe?—Romatɔwo 12:1, 2; Kolosetɔwo 4:6.\nŊɔŋlɔ siwo gbɔna ate ŋu akpe ɖe ŋuwò nàɖe nu me na amewo tso azãɖuɖu kple kɔnu siwo bɔ egbea ŋu:\n‘Israel-vi mawɔnuteƒewo tsaka kple dukɔwo, eye wosrɔ̃ woƒe nuwɔnawo.’—Psalmo 106:35.\n“Ame si wɔa nuteƒe le nu suetɔ me la, wɔa nuteƒe le nu geɖewo hã me, eye ame si wɔa nu madzɔmadzɔ le nu suetɔ me la, wɔa nu madzɔmadzɔ le nu geɖewo hã me.”—Luka 16:10.\n“Miate ŋu anɔ nu ɖum le ‘Yehowa ƒe kplɔ̃’ ŋu, aganɔ nu ɖum le gbɔgbɔ vɔ̃wo ƒe kplɔ̃ ŋu o.”—1 Korintotɔwo 10:21.\n“Ɣeyiɣi si va yi la sɔ gbɔ be miewɔ dukɔwo ƒe lɔlɔ̃nu, esi mieƒo mia ɖokui ɖe ŋukpenanuwɔwɔ, dzodzro vɔ̃wo dzi maɖumaɖu, aha tsu nonowo, aglotutu siwo gbɔ eme, hoʋiʋli le ahanono me kple trɔ̃subɔsubɔ ŋunyɔtɔ me.”—1 Petro 4:3.\nNU SI BIBLIA GBLƆ TSO DZIGBEZÃÐUDU ŊU\n9. Nu kae dzɔ le dzigbezã siwo ŋu nya Biblia gblɔ la ɖuɣi?\n9 Togbɔ be ɣesiaɣi si wodzi vi la dzidzɔ vaa aƒe hã la, Biblia megblɔ kpɔ be Mawu subɔla aɖeke ɖu eƒe dzigbezã o. (Psalmo 127:3) Ðe woɖui hafi Biblia ŋlɔlawo megblɔe oa? Ao, elabena Biblia ƒo nu tso dzigbezãɖuɖu eve ŋu—siwo nye Egipte fia Farao kple Herodes Antipa ƒe dzigbezãwo. (Xlẽ 1 Mose 40:20-22; Marko 6:21-29.) Gake nu siwo dzɔ le dzigbezã eve siawo ɖuɖu me menya se kura o—vevietɔ Herodes tɔ, elabena eya mee wotso ta le Yohanes Amenyrɔɖetsimela nu le.\n10, 11. Aleke Kristotɔ gbãtɔwo bu dzigbezãɖuɖui, eye nu ka tae?\n10 Numekugbalẽ aɖe (The World Book Encyclopedia) gblɔ be: “Kristotɔ gbãtɔwo bua dzigbezãɖuɖu be enye trɔ̃subɔlawo ƒe azã.” Le kpɔɖeŋu me, Helatɔ siwo nɔ anyi le blema xɔe se be gbɔgbɔ aɖe va kpɔa amegbetɔ ɖe sia ɖe dzidzi teƒe eye wòzua amea takpɔla le eƒe agbenɔŋkekewo katã me. Agbalẽ si nye Dzigbezãɖuɖu Ŋuti Nyawo (si le Eŋlisigbe me) gblɔ be: “Vivimekadodo aɖe nɔa gbɔgbɔ sia kple mawu si ƒe dzigbeŋkeke dzi wodzi amea le la dome.” Ðekawɔwɔ kplikplikpli aɖe le dzigbezãɖuɖu kpakple ɣletivimefakaka kple dzɔgbese dzixɔsewo dome tso gbe aɖe gbe ke.\nSATANA SUBƆSUBƆ ƑE ŊKEKE “KƆKƆEWO”\nAwɔ nuku na wò be nàse be le subɔsubɔ si woyɔna be Satana Subɔsubɔ me la, ame ƒe dzigbeŋkeke ye wobuna ŋkeke vevitɔe. Nu ka tae? Elabena subɔsubɔha sia me nɔlawo xɔe se be ame sia ame nye mawu, nenye be eya ŋutɔ bu eɖokui mawui. Eya ta ne ame aɖe le eƒe dzigbezã ɖum la, efia be ele mawu aɖe ƒe dzigbezã ɖum. Ele eme baa be ame geɖe siwo ɖua dzigbezã egbea mebua wo ɖokuiwo mawui o ya. Gake agbalẽ si nye Dzigbezãɖuɖu Ƒe Ŋutinya Ɣaɣla La (si le Eŋlisigbe me) gblɔ be: “Menye ɖeko dzigbezã ɖuɖu doa dzidzɔ na ame ƒe dzi abe ŋkekenyui bubuawo ene ko o, ke boŋ enyea susu hehe va ame ɖokui dzi madzemadzee hã.”\nŊkeke bubu siwo le “kɔkɔe” ŋutɔ le Satana Subɔsubɔ mee nye azã siwo woyɔna be “Walpurgis Night” kple “Halloween.” Nyagɔmeɖegbalẽ aɖe (Merriam-Webster’s Collegiate Dictionary) ɖe “Walpurgis Night” gɔme be enye “azã si woɖuna le zã si doa ŋgɔ na May 1, si me woxɔe se be adzetɔwo yina ɖakpea ta le teƒe tɔxɛ aɖe.”\n11 Anɔ eme be menye esi dzigbezãɖuɖu dzɔ tso trɔ̃subɔsubɔ kple gbɔgbɔyɔyɔ nuwɔnawo me ko tae Mawu subɔla siwo nɔ anyi le blema ƒo asa na eɖuɖu o, ke le esi wokpɔe be mesɔ kple dzidzenu siwo nu yewonɔa agbe ɖo o hã tae. Nu ka tae míegblɔe alea? Ŋutsu kple nyɔnu mawuvɔ̃la mawo siwo nye ɖokuibɔbɔlawo mebu woƒe dzigbe be ele vevie nenema gbegbe be wòanye azã yewoaɖu o. * (Mika 6:8; Luka 9:48) Ke boŋ wokafua Yehowa hedaa akpe nɛ ɖe nu xɔasi, si nye agbe si wòna wo la ta. *—Psalmo 8:3, 4; 36:9; Nyaɖeɖefia 4:11.\n12. Aleke kugbe ate ŋu anyo wu dzigbee?\n12 Ne ame aɖe wɔ nuteƒe na Mawu eye wòku la, ame ma kpɔtɔ le Mawu ƒe susu me, eye kakaɖedzi li be Mawu agbɔ agbee. (Hiob 14:14, 15) Nyagblɔla 7:1 gblɔ be: “Ŋkɔ nyui nyo wu ami xɔasi, eye kugbe nyo wu dzigbe.” Míaƒe “ŋkɔ nyui” ye nye tenɔnɔ nyui si le mía si le Mawu ŋkume to esubɔsubɔ nuteƒewɔwɔtɔe dzi. Eya ta mewɔ nuku o be azã si ko Biblia gblɔ be Kristotɔwo naɖu la meku ɖe dzigbe ŋu o, ke kugbe boŋ—si nye Yesu ƒe ku ƒe ŋkuɖodzizã, elabena Yesu ƒe “ŋkɔ nyui” la dzi ko míato akpɔ xɔxɔ.—Hebritɔwo 1:3, 4; Luka 22:17-20.\nEASTER—VIDZIDZIMAWU ƑE AZÃE WÒNYE WOSI AKALO NA\n13, 14. Afi kae Easter kple eƒe kɔnuwo dzɔ tso?\n13 Togbɔ be wogblɔna be Easter nye Kristo ƒe tsitretsitsizã hã la, le nyateƒe me la, trɔ̃subɔsubɔ mee wòdzɔ tso. Ŋkɔ Easter dzɔ tso azã aɖe si Anglo-Saxon tɔwo ɖuna na woƒe kekeli kple adame mawunɔ si woyɔna be Eostre, alo Ostara la me. Ke aleke wòva dzɔe be wozãa koklozi kple fɔmizi le Easter ɖuɖu me le dukɔ aɖewo me? Numekugbalẽ aɖe (Encyclopædia Britannica) gblɔ be wobua koklozi be “enye agbe gɔmedzedze kple tsitretsitsi ƒe dzesi,” eye wobua fɔmizi be enye vidzidzi ƒe dzesi tso blema ke. Eya ta vidzidzikɔnu ƒe azãe Easter nye wosi akalo na be enye Kristo ƒe tsitretsitsi ƒe azã. *\n14 Ðe Yehowa ada asi ɖe edzi be woazã vidzidzikɔnu nyɔŋu atsɔ aɖu Via ƒe tsitretsitsizãea? Gbeɖegbeɖe! (2 Korintotɔwo 6:17, 18) Le nyateƒe me la, Ŋɔŋlɔawo mede se be woaɖu Yesu ƒe tsitretsitsizã o, eye megblɔ nya aɖeke hã tsɔ de eɖuɖu dzi o. Eya ta be woaɖu azã sia agatsɔ ŋkɔ Easter nɛ la nye nu si gblẽ gagblẽ ɖe edzi.\nAME KƆKƆEWO ƑE AZÃ—ÐE WÒLE KƆKƆE NYATEƑEA?\n15. Afi kae Ame Kɔkɔewo Ƒe Azã dzɔ tso, eye nu kae míenya tso ŋkeke si wotia na azã sia ɖuɖu ŋu?\n15 Ame Kɔkɔewo Ƒe Azã, si wogayɔna be Halloween (Toussaint) dzɔ tso blema Celt-tɔ siwo nɔ Britain kple Ireland gbɔ. Ne ɣletia sɔ tegblẽe le ɣeyiɣi si gogo November 1 la, Celt-tɔwo ɖua azã si woyɔna be Samhain, si gɔmee nye “Dzomeŋɔli Ƒe Nuwuwu.” Woxɔe se be le Samhain ƒe azãa ɖugbe la, dometsonu si ma amegbetɔwo kple gbɔgbɔmexexea dome la mana ɖe eve eye gbɔgbɔwo, nyuiawo kple vɔ̃awo siaa, va tsana le anyigba dzi. Wobuna be ame kukuwo ƒe luʋɔwo gbɔna vaa woƒe aƒewo me, eye ƒometɔwo daa nuɖuɖu kple aha ɖe gota na woƒe ŋɔlimedzroawo kple susu be yewole dzi fam na wo hele dzɔgbevɔ̃e ɖem le mɔ me na yewo ɖokui. Eya ta egbea ne ɖeviwo do awu ɖivɔvɔ̃wo be yewonye ŋɔliwo kple adzetɔwo hele tsatsam tso aƒe me yi aƒe me le ŋɔdzi dom na amewo tsɔ le nunanawo biam la, blemakɔnu si wowɔna le Samhain ɖuɣi lae nye ema wɔm wole le manyamanya me.\nMÈGANA NANEKE NAƑO ÐI WÒ SRƆ̃KPEGBE O\n16, 17. (a) Nu ka tae wòle be Kristotɔ siwo le ɖoɖo wɔm ɖe srɔ̃ɖeɖe ŋu natsɔ Biblia ƒe gɔmeɖosewo abu wo gbɔ kɔnuwo ŋu nyuie? (b) Nu kae wòle be wòanɔ susu me na Kristotɔwo ku ɖe mɔli alo nu bubuwo wuwu ɖe srɔ̃ɖela yeyewo dzi ŋu?\n16 Eteƒe madidi o, “womagase ŋugbetɔsrɔ̃ kple ŋugbetɔ ƒe gbe le [Babilon Gã la me] azɔ o.” (Nyaɖeɖefia 18:23) Nu ka tae? Nu siwo tae dometɔ ɖekae nye eƒe gbɔgbɔyɔnuwɔnawo, si te ŋu ƒoa ɖi srɔ̃ɖeɖe tso srɔ̃ɖegbea ke.—Marko 10:6-9.\n17 Le srɔ̃ɖekɔnuwo gome la, dukɔ ɖe sia ɖe kple eƒe koklokoko ye. Kɔnu siwo adze abe ɖe naneke megblẽ le wo ŋu ene o la ate ŋu adzɔ tso blema Babilontɔwo ƒe nuwɔna siwo wotsɔ dia ‘dzɔgbenyui’ na srɔ̃ɖela yeyeawo alo amekpekpeawo me. (Yesaya 65:11) Nuwɔna siawo dometɔ ɖekae nye mɔlikuiwo, pepa kakɛwo, alo nu bubuwo wuwu ɖe srɔ̃tɔawo ŋu. Anye be susu si le megbe na nuwɔna siae nye be, nuɖuɖu faa dzi na gbɔgbɔ vɔ̃wo ale be womewɔa vɔ̃ aɖeke ŋugbetɔ kple ŋugbetɔsrɔ̃ la o. Hekpe ɖe eŋu la, woxɔe se be vivimeŋusẽwo toa mɔli dzi nana wodzia vi, kpɔa dzidzɔ, eye wonɔa agbe didi. Ame sia ame si di be yeanɔ Mawu ƒe lɔlɔ̃ la me atsri kɔnu ƒoɖi siawo godoo.—Xlẽ 2 Korintotɔwo 6:14-18.\n18. Biblia ƒe gɔmeɖose kawoe wòle be wòafia mɔ ame siwo le ɖoɖo wɔm ɖe srɔ̃kpekpe ŋu kple ame siwo wokpe la siaa?\n18 Nenema kee Yehowa subɔlawo tsria xexe sia ƒe nuwɔna siwo mana bubu nanɔ Kristotɔwo ƒe srɔ̃ɖeɖe kple srɔ̃ɖekplɔ̃ɖoɖowo ŋu o, eye woƒoa asa na nuwɔna siwo ate ŋu aɖe fu na amewo ƒe dzitsinya hã. Le kpɔɖeŋu me, womeɖea mɔ ɖe fewuɖunya, gbegblẽnya, kple hatsɛkanya siwo wogblɔna fefetɔe, evɔ wòate ŋu aɖe fu na srɔ̃tɔ yeyeawo kple ame bubuwo la ŋu o. (Lododowo 26:18, 19; Luka 6:31; 10:27) Woƒoa asa na srɔ̃ɖekplɔ̃ɖoɖo kpeɖi siwo meɖea ɖokuibɔbɔ fiana o, ke boŋ wonyea “ame ƒe nunɔamesiwo fiafia adegbeƒoƒotɔe.” (1 Yohanes 2:16) Ne èle ɖoɖo wɔm ɖe srɔ̃kpekpe ŋu la, na wòanɔ susu me na wò be Yehowa di be miaƒe ŋkeke tɔxɛa nanye esi dzi miaɖo ŋkui emegbe akpɔ dzidzɔ, ke menye esi ado nuxaxa na mi o. *\nAHANOKPLUWO DODO ÐE DZI—ALAKPASUBƆSUBƆ MEE WÒDZƆ TSOA?\n19, 20. Nu kae agbalẽ aɖe gblɔ tso kpluwo dodo ɖe dzi ahabia dzɔgbenyui na ame ŋu, eye nu ka tae Kristotɔwo mewɔa esia o?\n19 Le srɔ̃kpekpewo kple kplɔ̃ɖoƒe bubuwo la, enye nu si bɔ be amewo nado ahanokpluwo ɖe dzi ahabia dzɔgbenyui na ame. Agbalẽ aɖe si wota le ƒe 1995 me gblɔ be: “Anɔ eme be kpluwo dodo ɖe dzi ahabia dzɔgbenyui na ame nye nu si dzɔ tso tsiƒoƒoɖi ƒe kɔnu si wowɔna le blema me, si me woƒoa tsi kɔkɔe aɖe ɖi na mawuwo . . . hebiaa dzɔgbenyui, wònyea gbe wodona ɖa kpuie be, ‘míebia agbe didi!’ alo ‘míebia lãmesẽ!’”—International Handbook on Alcohol and Culture.\n20 Ele eme baa be ame geɖe mabu ahanokpluwo dodo ɖe dzi alo wo kpekpe be aʋatsodzixɔse aɖe le megbe nɛ o ya. Gake nuwɔna sia nye kpekpeɖeŋubiabia tso “dziƒo”—tso vivimeŋusẽ aɖe gbɔ—be wòayra ɖe ame dzi, eye esia nye nu si mesɔ ɖe Ŋɔŋlɔawo nu o.—Yohanes 14:6; 16:23. *\n“MI AME SIWO LƆ̃A YEHOWA, MITSRI VƆ̃”\n21. Azã bubu kawo hãe Kristotɔwo ƒoa asa na togbɔ be amewo agblɔ be womedo ƒome kple alakpasubɔsubɔ dzixɔsewo o gɔ̃ hã, eye nu ka tae?\n21 Le dukɔ aɖewo me la, wowɔ ɖoɖo ɖe ƒe sia ƒe ƒe gbɔlɔlɔ aɖewo, abe “Mardi Gras” ene ŋu, si Babilon Gã la da megbe na tẽe alo le adzame. Enyea azã si me gbɔlɔlawo ɖua gbegblẽɣewo le, eye wowɔa nu siwo doa ŋutsu siwo dɔa ŋutsuwo gbɔ kple nyɔnu siwo dɔa nyɔnuwo gbɔ ƒe agbenɔnɔ ɖe ŋgɔ, si ɖe ale si gbegbe agbe ƒaƒã nɔnɔ va bɔ ɖe egbexexea mee la fia. Ðe wòasɔ be ame siwo lɔ̃a Yehowa naƒo wo ɖokuiwo ɖe wɔna siawo me alo anɔ wo kpɔma? Ðe esia wɔwɔ aɖee afia be wolé fu vɔ̃ nyateƒea? (Psalmo 1:1, 2; 97:10) Aleke gbegbe wòanyo wue nye esi be míasrɔ̃ hakpala la ƒe nɔnɔme, ame si do gbe ɖa be: “Ðe nye ŋku ɖa le nu dzodzrowo kpɔkpɔ ŋu”!—Psalmo 119:37.\n22. Ɣekaɣie wòahiã be Kristotɔ ŋutɔ natso nya me ne akpɔ gome le azã aɖe ɖuɖu me loo alo makpɔ gome le eme o?\n22 Le xexea ƒe azãɖuɣiwo la, ele be Kristotɔ nakpɔ nyuie be yemawɔ naneke si ana amewo nasusu be yele gome kpɔm le azãa ɖuɖu me o. Paulo gblɔ be: “Ne miele nu ɖum alo le nu nom alo le nu bubu aɖe wɔm la, miwɔ nuwo katã hena Mawu ƒe kafukafu.” (1 Korintotɔwo 10:31; kpɔ aɖaka si nye “ Nyametsotso Nyuiwo Wɔwɔ”.) Gake ne edze ƒãa be kɔnu alo azã aɖe medzɔ tso alakpadzixɔse me o, menye dunyahehe alo dulɔlɔ̃ ƒe azã o, eye Biblia ƒe gɔmeɖose aɖeke metsi tre ɖe eŋu o la, ke ele be Kristotɔ ɖe sia ɖe ŋutɔ natso nya me ne akpɔ gome le eme loo alo makpɔ gome le eme o. Hekpe ɖe eŋu la, ele be wòabu ame bubuwo ƒe dzitsinya ŋu be wòagaɖia ame aɖeke nu o.\nNA WÒ NUWƆNA KPLE NUƑOƑO NAKAFU MAWU\n23, 24. Aleke míaɖi ɖase na amewo be woase Yehowa ƒe nudidi dzɔdzɔewo gɔme?\n23 Ame geɖe bua azãɖuɣiwo be wonye ɣeyiɣi si me mɔnukpɔkpɔ sua ƒometɔwo kple xɔlɔ̃wo si be woaƒo ƒu ɖekae. Eya ta ne ewɔ na ame aɖe be nyametsotso si míenɔ te ɖe Ŋɔŋlɔawo dzi wɔ la menye lɔlɔ̃ɖeɖefia o alo nye nugbɔmewɔwɔ la, míate ŋu aɖe eme nɛ dɔmenyotɔe be Yehowa Ðasefowo dea asixɔxɔ ƒomewo kple xɔlɔ̃wo ƒe hadede tuameɖowo ŋu. (Lododowo 11:25; Nyagblɔla 3:12, 13; 2 Korintotɔwo 9:7) Míedea ha kple míaƒe ame veviwo ɣesiaɣi le ƒea me, gake esi míelɔ̃ Mawu kple eƒe dzidzenu dzɔdzɔewo ta la, míedina be míatsɔ kɔnu siwo ado dziku nɛ la aƒo ɖi dzidzɔɣi mawo o.—Kpɔ aɖaka si nye “ Tadedeagu Vavãtɔ Nana Wokpɔa Dzidzɔ Vavãtɔ.”\nTADEDEAGU VAVÃTƆ NANA WOKPƆA DZIDZƆ VAVÃTƆ\nYehowa nye “Mawu dzidzɔtɔ,” eye edi be ye subɔlawo hã nakpɔ dzidzɔ. (1 Timoteo 1:11) Ŋɔŋlɔ siwo gbɔna la ɖo kpe nyateƒenya sia dzi:\n“Ame si ƒe dzi le dzidzɔ kpɔm la tua aglo ɣesiaɣi.”—Lododowo 15:15.\n“Meƒo nya ta be, nu nyui aɖeke meli ame nawɔ wu be wòakpɔ dzidzɔ ahawɔ nyui le eƒe agbenɔɣi o, eye be ame sia ame naɖu nu ano nu, eye wòakpɔ dzidzɔ le eƒe dɔ sesẽ wɔwɔwo katã me. Mawu ƒe nunanae wònye.”—Nyagblɔla 3:12, 13.\n“Dɔmenyotɔ bua dɔmenyonyo ŋu, eye wònɔa dɔmenyonyo dzi.”—Yesaya 32:8.\n“Miva gbɔnye, mi ame siwo katã le dagbadagbam, eye agba le mia wum la, eye [nye, Yesu] mana gbɔdzɔe mi. Elabena nye kɔkuti la tsɔtsɔ le bɔbɔe, eye nye agba la le wodzoe.”—Mateo 11:28, 30.\n“Miadze si nyateƒe la, eye nyateƒe la ana ablɔɖe mi.”—Yohanes 8:32.\n“Ame sia ame [nena nu] abe ale si wòɖo le eƒe dzi me ene, menye kple veve alo dzizizi o, elabena ame si naa nu kple dzidzɔ lae Mawu lɔ̃na.”—2 Korintotɔwo 9:7.\n“Gbɔgbɔ la ƒe kutsetse ye nye lɔlɔ̃, dzidzɔ, ŋutifafa, . . . dɔmenyonyo, nyuiwɔwɔ.”—Galatiatɔwo 5:22.\n“Kekeli la ƒe kutsetsee nye nyuiwɔwɔ kple dzɔdzɔenyenye kpakple nyateƒe ɖe sia ɖe ƒomevi.”—Efesotɔwo 5:9.\n24 Ðasefo aɖewo kpɔ dzidzedze le Nu Ka Tututue Nye Biblia Ƒe Nufiafia? gbalẽa ƒe ta 16 lia me dzodzro kple ame siwo di be yewoanya nu tso azãɖuɖuwo ŋu me. * Gake ɖo ŋku edzi be míaƒe taɖodzinue nye be míakpe ɖe amewo ŋu woase Ŋɔŋlɔawo gɔme, ke menye be míahe glãka kpli wo o. Eya ta ele be nàde bubu amewo ŋu, nàfa tu, nàna wò “nya nadze to ɣesiaɣi, eye dze nanɔ eme.”—Kolosetɔwo 4:6.\n25, 26. Aleke dzilawo akpe ɖe wo viwo ŋu woƒe xɔse nali ke eye woƒe lɔlɔ̃ na Yehowa nade to?\n25 Yehowa fiaa nu geɖe mí esubɔlawo. Míenya nu si tae míelé dzixɔse kple nuwɔna aɖewo me ɖe asi hegbe nu le ɖewo gbɔ ɖo. (Hebritɔwo 5:14) Eya ta dzilawo, mifia mia viwo woanya ale si woatsɔ Biblia ƒe gɔmeɖosewo awɔ dɔe. Ne miewɔ esia la, akpe ɖe wo ŋu woƒe xɔse nali ke, woanya ale si woatsɔ Ŋɔŋlɔawo aɖo nya ŋu na ame siwo bia nya tso woƒe dzixɔsewo ŋu, eye woakpɔe be Yehowa lɔ̃ yewo vavã.—Yesaya 48:17, 18; 1 Petro 3:15.\n26 Ame siwo katã subɔa Mawu “le gbɔgbɔ kple nyateƒe me” la tsria azãɖuɖu siwo katã dzi Ŋɔŋlɔawo meda asi ɖo o, eye wodzea agbagba hã be yewoanye anukwareɖilawo le yewoƒe agbenɔnɔ ƒe akpa sia akpa. (Yohanes 4:23) Egbea, ame geɖe ƒe susue nye be ne woaɖi anukware le nu sia nu me la, agbea manya nɔ o. Gake abe ale si míakpɔe le ta si kplɔe ɖo me ene la, Mawu ƒe mɔfiamewoe nyea nyuitɔ ɣesiaɣi.\n^ mm. 3 Kpɔ aɖaka si nye “ Ðe Makpɔ Gome Le Azã Sia Ðuɖu Mea?”. Ŋkekenyui kple azãɖuɖu geɖewo dze le Watch Tower Publications Index, si Yehowa Ðasefowo ta la me.\n^ mm. 5 Le Biblia ƒe ɣeyiɣikɔntabubu kple ŋutinyamenudzɔdzɔwo nu la, anɔ eme be wodzi Yesu le ƒe 2 do ŋgɔ na Kristotɔwo ŋɔli me, le Yudatɔwo ƒe ɣleti si woyɔna be Etanim me, si sɔ kple September/October le míaƒe egbegbe ɣletigbalẽ dzi.—Kpɔ Insight on the Scriptures, Babla 2, axa 56-57, (Étude perspicace des Écritures Babla 2, axa 20-21) si Yehowa Ðasefowo ta.\n^ mm. 11 Kpɔ aɖaka si nye “ Satana Subɔsubɔ Ƒe Ŋkeke ‘Kɔkɔewo’.”\n^ mm. 11 Le Se ƒe nubablaa me la, wobia tso nyɔnu si dzi vi la si be wòasa nuvɔ̃vɔ na Mawu. (3 Mose 12:1-8) Sea ƒe nudidi sia ɖoa ŋku edzi na Israel-viwo be amegbetɔwo katã nyi nu vɔ̃ dome tso wo dzilawo gbɔ, eye wòkpe ɖe wo ŋu be vidzidzi ŋuti nukpɔsusu si da sɔ nɔ wo si, eye anɔ eme be esiae na woƒo asa na dzigbezãɖuɖu, si nye nu si dzɔ tso trɔ̃subɔsubɔ me.—Psalmo 51:5.\n^ mm. 13 Azɔ hã, Eostre (alo Eastre) nye vidzidzi mawunɔ. Numekugbalẽ aɖe gblɔ be, “fɔmizi aɖe le esi le dzinu me si lɔ̃a aziwo, eye ɣeaɖewoɣi wotana mawunɔa ƒe ta wònyea fɔmizi ƒe ta.”—The Dictionary of Mythology.\n^ mm. 18 Àkpɔ nyati etɔ̃ siwo ku ɖe srɔ̃kpekpe kple kplɔ̃ɖoɖowo ŋu le Gbetakpɔxɔ, October 15, 2006 ƒe axa 18-31.\n^ mm. 20 Kpɔ Gbetakpɔxɔ, February 15, 2007 ƒe axa 30-31.\n^ mm. 24 Yehowa Ðasefowoe tae.\nNYAMETSOTSO NYUIWO WƆWƆ\nNɔnɔme aɖewo doa mo ɖa ɣeaɖewoɣi, siwo doa míaƒe lɔlɔ̃ na Yehowa kple ale si gbegbe míese Biblia ƒe gɔmeɖosewo gɔmee la kpɔ. Le kpɔɖeŋu me, nɔvinyɔnu aɖe srɔ̃, si menye haxɔsetɔ o, ate ŋu agblɔ nɛ be yedi be yewoayi aɖaɖu nu kple yeƒe ƒometɔwo le ŋkekenyui aɖe ɖuɣi. Kristotɔ aɖe ƒe dzitsinya ate ŋu aɖe mɔ nɛ be wòalɔ̃ ayi; gake bubu hã malɔ̃ ayi o. Ne Kristotɔ aɖe alɔ̃ ayi la, ke ele be eƒe nuwɔna nana wòadze ƒãa be menye ŋkekenyui la ɖum yele o, ke boŋ nuɖuɖu kple ƒometɔwo ta koe yeyi ɖo.\nNunya anɔ eme be Kristotɔ la nado ŋgɔ aɖe nu me na srɔ̃a bubutɔe wòanya be ne ƒometɔwo le nanewo siwo do ƒome kple ŋkekenyuia ɖuɖu wɔm gake ye ya yegbe nu mawo wɔwɔ la, ate ŋu ahe tɔtɔ vɛ. Ðewohĩ eƒe numeɖeɖea ana srɔ̃a si menye haxɔsetɔ o la nalɔ̃ be yewoayi aɖasrã ƒomea kpɔ ɣebubuɣi boŋ.—1 Petro 3:15.\nKe ne srɔ̃nyɔnu Kristotɔ aɖe ɖe nu me na srɔ̃a, gake ŋutsua te tɔ ɖe edzi be ele be yewoayi kokoko ɖe? Nyɔnua ate ŋu aƒo nya ta be eyae nye ƒomea ƒe ta, eye eƒe agbanɔamedzie wònye be wòakpɔ yewoƒe nuɖunyawo gbɔ. (Kolosetɔwo 3:18) Ŋutsua tiae be ƒometɔwo gbɔe yewoaɖu nu le gbe ma gbe. Ðewohĩ nyɔnua ate ŋu azã mɔnukpɔkpɔa atsɔ aɖi ɖase na ƒometɔwo gɔ̃ hã. Nuɖuɖua mezu nu makɔmakɔ le esi wònye xexea ƒe ŋkekenyui aɖe dzie woɖui le ta o. (1 Korintotɔwo 8:8) Kristotɔa ate ŋu abui abe nuɖuɖu kpli wo dzro ko ene, eye makpɔ gome le ŋkekenyuia ƒe gbedonamewo, hadzidziwo, dzɔgbenyui didi na ame, kple bubuawo ya me o.\nNu bubu si ŋu wòle be wòabue nye ŋusẽ si eƒe afi ma yiyi ate ŋu akpɔ ɖe ame bubuwo dzi. Ele be wòanɔ susu me na Kristotɔ srɔ̃nyɔnua be, ate ŋu adzɔ be ne ame bubuwo se be eva wɔ ɖeka kple ƒometɔ siwo menye Ðasefowo o le ŋkeke ma dzi la, ate ŋu aɖia wo nu.—1 Korintotɔwo 8:9; 10:23, 24.\nAzɔ hã, ɖe ƒometɔwo ava nɔ ezim ɖe Kristotɔ srɔ̃nyɔnua dzi be wòakpɔ gome le nuwɔna aɖewo siwo mesɔ o mea? Ðewohĩ esi madi be yeahe tɔtɔ aɖeke vɛ o ta la, esia ate ŋu azu dodokpɔ sesẽ aɖe nɛ. Eya ta ele vevie be Kristotɔ nado ŋgɔ abu nu siawo katã kple eya ŋutɔ ƒe dzitsinya ŋu nyuie hafi awɔ nyametsotso.—Dɔwɔwɔwo 24:16.\nÐe Malɔ̃ Axɔ Kristmas Nunana?\nKristotɔ aɖe ƒe dɔtɔ ate ŋu ana nu eƒe dɔwɔviwo katã le Kristmas ɖuɣi. Ðe wòle be Kristotɔ nagbe nunana sia xɔxɔa? Mahiã kokoko be wòagbe o. Ate ŋu anɔ eme be dɔtɔa metsɔe be ne ame aɖe xɔ nunana ma ko la, efia be ele Kristmas ɖum o. Ðewohĩ dɔwɔƒea ƒe viɖewo ko wònye dɔtɔa le mamam na dɔwɔviawo katã le azã ma ɖuɣi. Alo ɖewohĩ nunana ma anye eƒe ŋudzedzekpɔkpɔ ɖe dɔ si dɔwɔviawo wɔ le ƒe bliboa me ŋu la ɖeɖe fia, alo dzidede ƒo na wo be woayi woƒe dɔ nyuia wɔwɔ dzi. Anɔ eme be dɔwɔviawo katã—Budhatɔwo, Moslemtɔwo, kple bubuawo—ye dɔtɔa le nua nam, metsɔ le eme ne woɖua Kristmas alo womeɖunɛ o. Eya ta menye ŋkɔ si wotsɔ na nunana sia alo esi wònye azãɖuɣie wole emam tae Yehowa Ðasefo agbe exɔxɔ o.\nNe wole subɔsubɔha aɖe ƒe azã ɖum eye wona nu ame la, ema mefia be wobua nua xɔla be eƒe dzixɔse sɔ kple subɔsubɔha ma me tɔwo tɔ o. Ðasefo aɖe ƒe dɔwɔhati alo eƒe ƒometɔ ate ŋu agblɔ nɛ be, “Menyae be mèɖua azã sia o, gake edzrom be matsɔ nunana sia na wò.” Ne maɖe fu na Kristotɔa ƒe dzitsinya o ko la, ate ŋu axɔ nunana sia faa ahada akpe ɖe eta eye magblɔ nya aɖeke nɛ tso azã ma ŋu o. (Dɔwɔwɔwo 23:1) Ðewohĩ le ɣebubuɣi si maɖe fu na amea o la, Kristotɔa ate ŋu atsɔ ŋuɖɔɖo aɖe nu si ta meɖua azã ma o me nɛ.\nKe ne edze ƒãa be ɖe ame si le nua nam ɖoe koŋ be yeawɔ esia atsɔ ado Kristotɔa kpɔ be alé eƒe dzixɔse me ɖe asi loo alo malé eme ɖe asi o ya ɖe? Ekema anyo wu ne egbe nunanaa xɔxɔ. Míaƒe didie nye be míatsɔ subɔsubɔ blibo ana Yehowa Mawu ɖeka ko.—Mateo 4:8-10.\nFia La Le Eƒe Amewo Ŋu Kɔm Le Gbɔgbɔ Me\nNu kae sɔ kple wo nɔewo le Kristmas ɖuɖu kple atitsoga zazã ŋu?\nƉoe Ɖe Amewo Ɖoe Ɖe Amewo Azãɖuɖu Siwo Medzea Mawu Ŋu O\nNu Ka Tae Yehowa Ðasefowo Meɖua Easter (Pâques) O?


Nya Vɔ̃—Ne Wò Nunɔamesiwo Dome Gblẽ\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bengali Bislama Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Estonian Eŋlisi Eʋegbe Fijian Finnish Franse Georgian German Greek Gujarati Hebrew Hiligaynon Hindi Hungarian Icelandic Iloko Indonesian Italian Japanese Kannada Kinyarwanda Kirghiz Kirundi Korean Lingala Lithuanian Macedonian Malagasy Malayalam Maltese Myanmar Nepali Norwegian Pangasinan Polish Portuguese Punjabi Quechua (Ayacucho) Romanian Russian Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Tamil Thai Tigrinya Tsonga Turkish Twi Ukrainian Vietnamese Xhosa Zulu\nNYATI SI LE AKPAA DZI | NE NYA VƆ̃ AÐE DZƆ\nNe Wò Nunɔamesiwo Dome Gblẽ\nLe Fiɖa, March 11, 2011 dzi la, anyigbaʋuʋu sesĩe le Japan, anyigbaʋuʋu sia ƒe dzidzee nye 9. Ewu ame 15,000 kple edzivɔwo eye wògblẽ nunɔamesi siwo ƒe home wu Amerika dɔlar miliɔn akpe 200 dome. Esi Kei si xɔ ƒe 32 se be anyigba le ʋuʋu ge la, esi yi teƒe kɔkɔ aɖe. Egblɔ be: “Le ŋufɔke ƒe ŋdi la, metrɔ yi aƒe me be mafɔ nye nu siwo anya susɔ, gake tsi kplɔ nu sia nu dzoe, ekplɔ nye aƒea gɔ̃ hã dzoe. Aƒea ƒe gɔmeɖokpewo koe susɔ.\n“Exɔ ɣeyiɣi hafi meva de dzesi nu siwo gbegbe dome gblẽ nam, nye nunɔamesiwo katã dome gblẽ. Tsi kplɔ nu sia nu dzoe, nye ʋua, nye kɔmpiuta siwo metsɔ wɔa dɔe, nye kplɔ̃wo, nye zikpuiwo kple zikpui bɔbɔe siwo dzi nye amedzrowo nɔna, kɔmpiuta ƒe nuŋlɔkpe, nye dzitaawo, nye kpẽ, nye nutanuwo, nye aŋɔwo kple nye nutatawo katã nu yi.”\nTENƆNƆ ÐE NYA VƆ̃A NU\nNa wò susu nanɔ nu siwo le asiwò fifia la dzi, ke menye nu siwo dome gblẽ na wò la dzi o. Biblia gblɔ be: “Ne nu gbogbo aɖewo le ame si hã la, eƒe agbe menɔa te ɖe nu siwo le esi la dzi o.” (Luka 12:15) Kei gblɔ nu si wòwɔ ɣemaɣi ale: “Gbã la, meŋlɔ nu sia nu si dim mele la ɖi, gake ɖeko esia nana meɖoa ŋku nye nu siwo katã tsia kplɔ dzoe la dzi. Eye meva ɖoe be nu siwo mehiã ŋutɔŋutɔ koe maŋlɔ ɖi, eye manɔ asi trɔm le nuŋlɔɖia ŋu zi ale si nyemegahiã na nane o. Nuŋlɔɖi ma kpe ɖe ŋunye megava kpɔ ta na nye agbe.”\nMègatsɔ susu ɖo nu siwo gblẽ na wò la ŋu fũu o, ke boŋ zã nuteƒekpɔkpɔ si su asiwò nàtsɔ afa akɔ na amewo. Kei gblɔ be: “Kpekpeɖeŋunahabɔbɔwo kple xɔ̃nyewo siaa naa kpekpeɖeŋum, gake ɖeko esia na be kpekpeɖeŋuxɔxɔ va le numame zum nam, eye nyemegakpɔa dzidzɔ ale o. Azɔ meɖo ŋku nya si Biblia gblɔ le Dɔwɔwɔwo 20:35 be ‘Dzidzɔ geɖe le nunana me wu nuxɔxɔ’ la dzi. Esi ŋutilãmenu boo mele asinye mana ame siwo ŋu anyigbaʋuʋu sia gblẽ nu le o ta la, meɖoe be made dzi ƒo na wo. Dɔmenyonyo na amewo le mɔ sia nu ɖe vi gã aɖe nam.”\nDo gbe ɖa na Mawu ne wòana nunya wò nàtsɔ anɔ te ɖe nɔnɔmea nu. Kei ka ɖe nya si Biblia gblɔ be Mawu “atrɔ ɖe ame ɖeƒeƒlewo ƒe gbedodoɖa ŋu” la dzi. (Psalmo 102:18) Wò hã àte ŋu awɔ nenema ke.\nÈnyaa? Biblia gblɔe ɖi be ɣeyiɣi aɖe gbɔna esime dzɔdzɔmefɔkuwo magadzɔ agblẽ nu le amewo ŋu o. *—Yesaya 65:21-23.\n^ mm. 9 Ne èdi be yeanya tame si Mawu ɖo ɖe anyigba ŋu la, ekema kpɔ agbalẽ si nye Nuka Tututue Nye Biblia ƒe Nufiafia?, ƒe ta 3 lia. Yehowa Ðasefowoe tae.\nNya Kae Biblia Gblɔ Tso Dzɔdzɔmefɔkuwo Ŋu?\nÐe wonye tohehe tso Mawu gbɔa? Ðe Mawu kpena ɖe ame siwo ŋu dzɔdzɔmefɔkuwo gblẽ nu le la ŋua?\nƉoe Ɖe Amewo Ɖoe Ɖe Amewo Ne Wò Nunɔamesiwo Dome Gblẽ\nNe Nya Vɔ̃ Aɖe Dzɔ—Ne Wò Nunɔamesiwo Dome Gblẽ


GBE BUBU Albanian Arabic Assamese Bengali Bicol Bislama Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greenlandic Gujarati Hiligaynon Hindi Hungarian Igbo Iloko Indonesian Italian Japanese Kannada Korean Latvian Lithuanian Malagasy Malayalam Marathi Mizo Myanmar Norwegian Pangasinan Papiamento (Aruba) Papiamento (Curaçao) Persian Polish Portuguese Punjabi Rarotongan Romanian Samoan Sepedi Setswana Shona Silozi Sinhala Slovak Slovenian Spanish Sranantongo Swahili Swedish Tagalog Telugu Thai Tshiluba Tsonga Turkish Twi Ukrainian Urdu Vietnamese Zulu\nYesu ƒe Ƒometɔwo—Amekawoe Wonye?\nLE XEXEAME ƒe akpa geɖe la, ebɔ be nàkpɔ wɔna siwo me Yesu vidzĩe la le dadaa Maria kple Yosef si xɔe nyi la gbɔ wole be lém nɛ lɔlɔ̃tɔe le December me. Yesu dzidzi ŋu wɔna siawo doa dzidzɔ na amesiwo megblɔna be Kristotɔwoe yewonye o gɔ hã. Esi Yesu dzie wɔna siawo hea susu yinae ta la, nukae Ŋɔŋlɔawo gblɔ na mí le Yesu ƒe ŋutilãmeƒometɔwo ŋu?\nƑome nyoameŋu aɖe mee wonyi Yesu le. Ðetugbi nɔaƒe aɖe si ŋkɔe nye Maria ye dzii, eye to esia mee wòva zu amegbetɔƒomea me tɔ le. Biblia gblɔ be woto gbɔgbɔ kɔkɔe dzi trɔ eƒe agbe tso dziƒo de Maria ƒe vidzidɔ me. (Luka 1:30-35) Hafi woado Yesu ƒe fufɔfɔ to nukumɔ dzi ƒe ŋugbe na Maria la, enɔ ŋugbedodo me kple ŋutsu aɖe si ŋkɔe nye Yosef, amesi ava xɔ Yesu anyi.\nLe Yesu dzidzi megbe la, Yosef kple Maria dzi vi bubuwo, siwo nye Yesu dadaviwo. Ema dze ƒã le nya si Nazaretetɔwo bia le Yesu ŋu emegbe me be: “Nenem me sia la menye atikpala ƒe vie o ɖe? Alo menye ɖe woyɔa dadaa be: Maria, eye nɔviaŋutsuwo be: Yakobo, Yosef, Simon kple Yuda oa? Eye nɔvianyɔnuwo la menye wo katãe le mía dome o ɖe?” (Mateo 1:25; 13:55, 56; Marko 6:3) Míate ŋu aƒo nya ta tso nya sia me be Yesu ƒe ƒometɔ kplikplikpliwoe nye edzilawo, nɔviaŋutsu ene, kple nɔvianyɔnu eve ya teti.\nKe hã, ame aɖewo mexɔnɛ sena egbea be Yesu nɔviŋutsuwo kple nɔvinyɔnuwo nye Yosef kple Maria ƒe viwo o. Nukatae? New Catholic Encyclopedia la gblɔ be: “Tso esime woɖo Sɔlemeha anyi ko la, wofia nu amewo be ɖetugbi nɔaƒee Maria kpɔtɔ nye. Ne nyaa le alea la, ke womate ŋu ake ɖii o be Maria megadzi vi bubuwo o.” Numekugbalẽ ma ke gblɔ be woate ŋu azã nyagbe “nɔviŋutsu” kple “nɔvinyɔnu” na “ame aɖe alo ame aɖewo siwo wɔ ɖeka le subɔsubɔ alo le nu bubu aɖe me” alo woate ŋu azãe na ƒometɔwo, ɖewohĩ na tasivi-nyruiviwo.\nNenemae nya la le ŋutɔŋutɔa? Katolikotɔ mawunyaŋununyala aɖewo siwo melɔ̃ ɖe blemanufiafia la dzi o, gɔ̃ hã da asi ɖe nukpɔsusu si nye be ŋutilãmenɔviwo le Yesu si la dzi. John P. Meier, si nye Catholic Bible Association of America (Amerikatɔwo ƒe Katoliko Biblia Habɔbɔ) ƒe tatɔ tsã ŋlɔ be: “Le Nubabla Yeyea me la, ne wozã Helagbe me nya adelphos [nɔviŋutsu], menye le kpɔɖeŋumɔ nu alo le kpɔɖeŋunyagbɔgblɔ me o ke boŋ be woafia ƒomedodo si le ame aɖe kple ame bubu dome alo ƒomedodo aɖe si le se nu la, nusi wòfia koe nye tɔ ɖeka nɔ ɖeka alo dadavi alo fofoviwo eye megafiaa nu bubu aɖeke o.” * Ẽ, Ŋɔŋlɔawo ɖee fia be nɔviŋutsuwo kple nɔvinyɔnuwo le Yesu si amesiwo Yosef kple Maria dzi.\nNyanyuigbalẽawo ƒo nu tso Yesu ƒe ƒometɔ bubuwo ŋu, gake mina míahe susu yi Yesu ƒe ƒometɔ kplikplikpliwo dzi ahakpɔe ɖa be nukae míate ŋu asrɔ̃ tso wo gbɔ hã.\n^ mm. 6 “The Brothers and Sisters of Jesus in Ecumenical Perspective,” si J. P. Meier ŋlɔ, The Catholic Biblical Quarterly, January 1992, axa 21.\nƉoe Ɖe Amewo Ɖoe Ɖe Amewo Yesu ƒe Ƒometɔwo—Amekawoe Wonye?\nw03 12/15 axa 3